Sukan pelancongan, Pahang peruntuk RM9.1 juta

KUANTAN, 19 Februari- Kerajaan Pahang memperuntukkan RM9.1 juta bagi membangunkan sektor sukan pelancongan bertaraf antarabangsa seperti Cherating Surf Festival 2.0 dan Karnival Canoe.Exco Perpaduan, Pelancongan dan Kebudayaan Negeri Pahang, Leong Yu Man berkata, beliau telah mengadakan perbincangan bersama Exco Komunikasi dan Multimedia, Belia, Sukan dan Badan-badan Bukan Kerajaan Negeri Pahang, Fadzli Mohamed Kamal bagi membincangkan pembangunan potensi-potensi sukan pelancongan di negeri itu.“Kerajaan Pahang berhasrat membangunkan sukan pelancongan dan telah dibincangkan dengan pihak yang terlibat," katanya kepada pemberita selepas hadir pada acara Cherating Surf Festival 2.0 di sini.Cherating Surf Festival 2.0 diadakan selama empat hari bermula Khamis lalu sehingga hari ini.Ia disertai 140 peserta dari dalam dan luar negara dengan lapan kategori dipertandingkan.Kesemua peserta merebut hadiah wang tunai sebanyak RM14,450, baucar dan trofi.Para pemenang acara ini berpeluang mewakili negara dalam pertandingan luncur ombak peringkat antarabangsa.

(Para pemenang acara ini berpeluang mewakili negara dalam pertandinganluncur ombak peringkat antarabangsa)


KJ berjaya rebut jawatan naib presiden PKBM

KUALA LUMPUR, 18 Februari - Mantan Menteri Belia dan Sukan Khairy Jamaluddin berjaya merebut jawatan naib presiden Persekutuan Kebangsaan Berbasikal Malaysia (PKBM).Beliau antara lima calon yang terpilih bagi mengisi jawatan tersebut pada Pemilihan Jawatankuasa Tertinggi PKBM bagi penggal 2023-2026.

(Foto Hiasan, Mantan Menteri Belia dan Sukan Khairy Jamaluddin ketika Jelajah Negeri Sembilan 2021)

Khairy, selaku Presiden Persatuan Lumba Basikal Negeri Sembilan (PLBNS), meraih 33 undi untuk menduduki tempat kelima dalam pertembungan 10 penjuru. Menerusi kenyataan yang dikeluarkan oleh PKBM, Khairy berkata kini tiba masa untuk beliau berkhidmat kepada sukan berbasikal dan membantu badan induk berbasikal negara itu.Sementara itu, pentadbir sukan antarabangsa, Datuk Amarjit Singh menang besar apabila meraih hampir 100 peratus undi selepas menerima 71 daripada 72 undi untuk muncul naib presiden satu PKBM.Pada pemilihan itu juga turut menyaksikan jawatan Presiden kekal menjadi milik Datuk Abu Samah Abd Wahab manakala Timbalan Presiden diisi oleh Mazlan Md Jail.


MOTO3: ZK Racing beri jaminan Damok akan terus bersaing musim ini

SEPANG, 18 Februari - Pelumba Moto3 negara, Syarifuddin Azman akan terus berlumba sehingga penghujung musim ini dalam saingan kejuaraan dunia itu.Itu jaminan daripada Pengurus ZK Racing, Zulfahmi Khairuddin biarpun masih belum mempunyai penaja buat pelumba itu ketika ini.

Menurut beliau, ketika ini segala perbelanjaan buat pelumba yang dikenali sebagai Damok itu ditanggung sepenuhnya oleh ZK racing."Untuk Damok ini kita masih lagi betul-betul mencari penaja dan rakan kongsi bersama dan kumpulan kita sekarang ini sudah tukar struktur untuk kita hantar beberapa pasukan untuk pergi dapatkan pendekatan penaja diluar sana,"Saya harapkan kita tidak patah balik , kita pergi dan teruskan perjuangan sampai ke akhir tahun. Saya percaya pihak KBS pun memandang serius terhadap masalah ini,"katanya di sini.Dalam pada itu beliau berharap Damok dapat memberikan fokus sepenuhnya terhadap peluang yang diberikan.


BAMTC 2023: Malaysia tewas 2-3 menentang China pada aksi suku akhir

KUALA LUMPUR, 18 Februari- Malaysia sekali lagi gagal menamatkan badi kekalahan di suku akhir Kejohanan Badminton Berpasukan Campuran Asia (BAMTC) 2023 apabila skuad negara tewas 3-2 menentang China. Dalam saingan yang berlangsung di Dubai itu menyaksikan perseorangan negara Lee Zii Jia bermula cemerlang dengan menewaskan Lei Lan Xi, 21-16, 22-20.

(Pemain perseorangan lelaki negara, Lee Zii Jia/ BERNAMA)

Bagaimanapun, China selaku juara bertahan, berjaya menyamakan kedudukan menerusi perseorangan wanitanya, Gao Fang Jie yang bangkit menewaskan pemain negara Goh Jin Wei, 15-21, 21-13, 21-19.Nasib sama turut menimpa beregu lelaki negara apabila Ong Yew Sin-Teo Ee Yi gagal menyekat asakan lawan sekali gus meletakkan China di depan 2-1.Pada aksi ketiga Malaysia berjaya menyamakan kedudukan dua sama menerusi beregu wanita nombor lima dunia Pearly Tan-M.Thinaah yang berjaya menewaskan Liu Sheng Shu-Tan Ning 21-17, 12-21, 21-19. Hasrat skuad negara untuk mengekalkan rentak kemenangan menerusi beregu campuran, Tan Kian Meng-Lai Pei Jing tidak kesampaian apabila pasangan itu tewas pada aksi terakhir. Malaysia gagal melepasi pusingan suku akhir sejak kejohanan itu pertama kali dianjurkan di Hanoi pada 2017 dan seterusnya di Hong Kong pada 2019.


Liga M: Selangor FC fokus keserasian pemain import

PETALING JAYA, 18 Februari - Keserasian dalam kalangan pemain import kini menjadi fokus utama Selangor FC menjelang sepak mula Liga Malaysia 24 Februari ini.Ketua jurulatih Selangor FC, Tan Cheng Hoe berkata ia penting bagi memastikan pasukan berupaya mempamerkan aksi konsisten sepanjang saingan musim ini. Jelasnya, aksi persahabatan terakhir menentang pasukan Liga M3, minggu depan akan menjadi medan ujian buat lapan pemain import Selangor.

"Secara keseluruhannya, masih banyak kita perlu perbaiki dari segi keserasian pasukan, dari segi persefahaman dalam pasukan pada masa sama kita perlu beri masa kepada pemain-pemain import yang baru sampai," katanya ketika ditemui pemberitaselepas majlis pengenalan skuad selangor musim 2023 yang turut dihadiri Raja Muda Selangor,Tengku Amir Shah Sultan Sharafuddin Idris Shah Alhaj, di sini.Pemain tengah kelahiran Venezuela, Yohandry Jose Orozco Cujia diumum sebagai pemain import kelapan dan terakhir Selangor FC menghadapi saingan Liga Malaysia musim ini.Musim ini, Skuad Selangor menyasarkan misi bagi melayakkan diri ke kejohanan Piala AFC. Bagi meralisasikan hasrat tersebut, skuad bimbingan Tan Cheng Hoe perlu memenangi sekurang-kurangnya satu piala yang dipertandingkan.


Atlet para yang bertanding di kejohanan antarabangsa wajib ada pengiring

(Hannah Yeoh mengadakan lawatan ke Pusat Kecemerlangan Sukan Paralimpik Kampung Pandan / BERNAMA)

KUALA LUMPUR, 18 Februari- Menteri Belia dan Sukan, Hannah Yeoh menegaskan semua atlet para yang bertanding ke kejohanan antarabangsa wajib mempunyai pengiring.Jelas beliau, langkah tersebut diambil bagi melancarkan semua urusan atlet para tersebut termasuk urusan rasmi kejohanan dan pengurusan diri. "Kita juga ada kes di mana pasukan bola sepak buta hanya ada bajet untuk bawa satu atau dua orang pengiring sahaja dan pengiring itu tidak boleh jaga semua atlet, jadi bila kita tidak ada bajet ataupun infrastruktur yang mancukupi untuk membantu atlet kita bertanding dalam keadaan optimum maka kita tak akan dapat apa-apa keputusan yang baik."Berikutan itu Kementerian Belia dan Sukan telah bersetuju untuk menguatkuasakan peraturan mewajibkan semua atlet para negara ditemani pegawai pengiring untuk semua penyertaan pertandingan di peringkat antarabangsa berkuatkuasa serta merta hari ini 18 Februari,"katanya.Tambah beliau lantikan pengiring tersebut mestilah mengikut KOD etika yang ditetapkan oleh International Paralimpik Council (IPC),Ia juga boleh dilantik dari kalangan pegawai Majlis Paralimpik Mlaysia, Majlis Sukan Malaysia, Institut Sukan Negara atau pegawai Kementerian.Namun sekiranya tidak mencukupi barulah tawaran tersebut akan di buka kepada orang ramai.Beliau berkata demikian kepada media selepas mengadakan lawatan ke Pusat Kecemerlangan Sukan Paralimpik Kampung Pandan.

(Menteri Belia dan Sukan, Hannah Yeoh pada sidang media selepas mengadakan lawatan ke Pusat Kecemerlangan Sukan Paralimpik Kampung Pandan)


FAS, MSUMC meterai MoU bidang perubatan, pemulihan kesihatan

( Tengku Amir Shah menyerahkan jersi Selangor kepada Profesor Tan Sri Dr Mohd Shukri Ab Yajid)

SHAH ALAM, 18 Februari- Persatuan Bolasepak Selangor (FAS) mendapat tajaan sejumlah RM200,000 apabila memeterai Memorandum Persefahaman (MoU) dalam membentuk jaringan kerjasama dan kolaboratif pintar bagi bidang perubatan serta pemulihan kesihatan bersama Pusat Perubatan Management Science University (MSUMC).Presiden Persatuan Bolasepak Selangor (FAS), Raja Muda Selangor, Tengku Amir Shah berkenan menyaksikan majlis memeterai perjanjian tersebut yang berlangsung di Dewan Canselor, MSU pada Jumaat.Presiden MSUMC, Profesor Tan Sri Dr Mohd Shukri Ab Yajid berkata, MoU berkenaan secara khususnya membabitkan penajaan MSUMC ke atas pasukan futsal Selangor, MAC yang menyertai Liga Premier Futsal Malaysia (MPFL 2023)."Kerjasama itu antaranya membabitkan aspek pemeriksaan kesihatan kepada semua pemain dan pengurusan pasukan, konsultansi perubatan dan pemulihan, perkhidmatan ambulans membabitkan perlawanan 'home' MPFL dan Piala Malaysia 2023 (MC)."Begitu juga sokongan pegawai perubatan, konsultansi dan rawatan pergigian, penggunaan pusat fisioterapi, sokongan bagi pemain dan staf FAS untuk menyambung pendidikan lanjutan mereka sama ada di peringkat pasca siswazah dan prasiswazah di MSU," katanya.MoU tersebut ditandatangani Pengurus Selangor MAC Mimi Afzan Afza dan Ketua Pegawai Eksekutif MSUMC Zahri Abd Ghani.Ia bakal menyaksikan FAS melalui Selangor MAC memainkan peranan penting dalam aspek pembangunan pasukan futsal MSU yang bakal menyertai Liga Super Futsal Institusi Pengajuan Tinggi (IPT) 2023 khususnya dalam penggunaan fasiliti, latihan serta perkongsian kepakaran.

(Tengku Amir Shah bersama pengurusan tertinggi MSU dan FAS)


Skuad Penyu sedia berdepan Harimau Selatan 24 Februari ini - Tomislav

KUALA TERENGGANU, 18 Februari- Ketua jurulatih Terengganu FC, Tomislav Steinbruckner kini mengesahkan telah mempunyai barisan kesebelasan utama menjelang sepak mula musim baharu Liga Malaysia.Perlawanan pertama dijadualkan bermula pada 24 Februari ini untuk bertemu Johor Darul Ta'zim (JDT) di Stadium Sultan Ibrahim, Iskandar Puteri.  Ketiadaan pemain naturalisasi Liridon Krasniqi yang merupakan pemain pinjaman daripada JDT bagi aksi pertama ini dan juga Habib Haroon, yang tidak dapat diturunkan berikutan kecederaan tempoh hari pada aksi persahabatan lalu menjadi cabaran pertama Tomislav.Beliau juga menjelaskan, pihaknya yang sedang dalam usaha mendapatkan pemain dari benua Eropah terpaksa dilupakan susulan wujud permasalahan dalam isu kontrak.Sekiranya tiada pilihan, beliau terpaksa menanti tirai perpindahan kedua Liga Malaysia untuk membuat pilihan pemain bagi melengkapkan jentera pasukan musim 2023 ini.  "Ya, sekarang kami hanya mempunyai beberapa hari lagi. Masa semakin suntuk untuk kami memilih pemain import atau pemain Asia.Oleh itu, pasukan penilaian kami perlu segera membuat keputusan, dalam membawa masuk pemain dari Asia," kata Tomislav ketika ditemu bual pemberita RTM selepas majlis memperkenalkan pemain dan penaja serta pelancaran jersi bagi musim ini yang telah disempurnakan oleh Menteri Besar Terengganu, Datuk Seri Dr Ahmad Samsuri Mokhtar.

Turut hadir Setiausaha Kerajaan Negeri (SUK), Datuk Tengku Farok Hussin Tengku Abdul Jalil, Ketua Pegawai Eksekutif Terengganu Football Club (TFC) Sdn Bhd, Ab Rasid Jusoh dan Pengarah Majlis Sukan Negeri Terengganu (MSNT), Ahmad Syahrizal Yahya serta para pemain TFC, TFC II, TFC III dan TFC IV.


14 pasukan bakal berentap merebut gelaran juara Liga Futsal

KUALA LUMPUR, 17 Februari - Jika sebelum ini perebutan gelaran juara Liga Futsal Premier Malaysia (MPFL) tertumpu kepada persaingan di antara Selangor MAC dan Pahang Rangers.Namun kali ini semua itu berubah dengan kehadiran pendatang baharu, Johor Darul Takzim (JDT) yang diramal mampu menghangatkan lagi perebutan kejuaraan musim ini.Selain JDT, MFPL musim 2023 turut diserikan dengan kehadiran PFA Odin Sarawak dan Sabah, sekali gus membentuk 14 pasukan bertanding.Pertembungan hebat bakal disajikan dalam saingan kumpulan B yang mempertemukan Juara musim lalu, Selangor MAC dan kelab baharu, JDTJDT tampak ampuh dengan kehadiran beberapa tonggak Kebangsaan termasuk Abu Haniffa Hasan, Muhamad Ekmal Sharin dan penjaga gol, Azrul Hadee Mohd Taufiq.Bagaimanapun Ketua Jurulatihnya, Juan Antonio Miguel Garcia enggan menganggap mereka sebagai pasukan pilihan meskipun turut diperkuat pemain import berkelas dunia, Caio Cesar Garcia Rego."Semua pasukan mempunyai peluang sama-rata,dan bermain untuk menang. Selalunya JDT di anggap pasukan pilihan.Kami tak anggap itu satu tekanan. Kami ambil tanggungjawab dan akan berusaha untuk menjadi lebih baik selepas setiap perlawanan," katanya kepada RTM.

Dalam pada itu, pengendali Selangor MAC kelahiran Brazil, Edgar Eder Baldasso, mengakui berdepan cabaran hebat mempersiap pasukannya selepas kehilangan beberapa tonggak penting musim lalu.Namun, beliau yakin pasukannya mampu mempertahankan kejuaraan dengan khidmat pemain import musim lalu, Matheus Vasconcelos Silva dan tenaga import baharu Reza Sepandar dari Iran."Barisan pemain kami banyak berubah pada musim ini. Pasukan lain mempunyai skuad yang bagus dengan khidmat pemain import, jadi kami harus kekal bermain dengan baik dan bijak. Skuad saya mempunyai masa depan yang cerah, saya harap saingan kali ini akan terus memihak kepada kami,saya percaya dengan kemampuan semua pemain," katanya.Naib juara MPFL musim lalu, Pahang Rangers turut membuat persiapan rapi memancing bekas pemain skuad kebangsaan Iran, Amin Nasrollah Zadeh dan Matheus Gonzalez dari Brazil mengisi kouta pemain import.MPFL musim ini bakal menggunakan format baharu dengan empat pasukan terbaik kumpulan A dan B menempah tiket ke suku akhir dengan format perlawanan satu pusingan.Manakala pertembungan Separuh Akhir dan Final kembali diadakan secara timbal balik di venue pilihan pasukan.


Sukan SEA Kemboja: Shalin, Sharon dilantik sebagai Timbalan CDM

(Datuk Shalin Zulkifli dan Sharon Wee)

KUALA LUMPUR, 17 Februari- Bekas pemain tenpin boling negara, Datuk Shalin Zulkifli dan bekas pemain skuasy, Sharon Wee di lantik sebagai Timbalan Chef de Mission kontinjen negara ke Sukan SEA Kemboja 2023 yang akan berlangsung pada 5 hingga 17 Mei ini. Perkara tersebut diumumkan Presiden Majlis Olimpik Malaysia (MOM), Tan Sri Mohamad Norza Zakaria.Jelas Tan Sri Mohamad Norza, pelantikkan kedua-dua bekas atlet tersebut adalah tepat kerana mereka mempunyai pengalaman luas dalam kejohanan peringkat antarabangsa."Saya rasa pengalaman Datuk Shalin dan Sharon akan dapat membantu CDM, Datuk Mohd Nasir Ali dan juga atlet-atlet, bagi saya kedua-dua mereka ini sangat memahami kesusahan dan cabaran yang dialami kontinjen."Jadi saya harap, mereka akan bersama-sama CDM turun ke lapangan untuk membantu atlet,"katanya.Sementara itu Majlis Eksekutif MOM turut melantik bekas pemain badminton, Ang Li Peng, sebagai Chef de Mission untuk temasya Sukan Komanwel Remaja VII di Trinidad and Tobago pada 4 hingga 11 Ogos 2023.Beliau berkata demikian kepada media selepas mempengerusikan Mesyuarat Majlis Eksekutif Olimpik Malaysia (MOM) ke-204 yang berlangsung di Akademi Badminton Malaysia.

(Sidang media oleh Presiden Majlis Olimpik Malaysia (MOM), Tan Sri Mohamad Norza Zakaria)


Liga Europa: 'Red Devils' ikat Barca

BARCELONA, 17 Februari - Manchester United hampir berjaya mengejutkan Barcelona pada pertemuan pertama pusingan kalah mati sebelum diikat 2-2 di Camp Nou awal pagi tadi.Keputusan itu bagaimanapun memberi sedikit kelebihan buat skuad kendalian Erik Ten Hag itu menjelang pertemuan timbal balik kedua di Old Trafford, minggu depan.Pada aksi tersebut, United dilihat lebih mendominasi permainan, namun Barcelona terlebih dahulu di depan pada awal babak kedua menerusi tandukan Marcos Alonso.

Ini tidak mematahkan semangat The Red Devils yang berjaya bangkit meledak dua gol menerusi Marcus Rashford serta jaringan sendiri pertahanan Barca, Jules Kounde.Kedudukan 2-1 itu tidak bertahan lama apabila pemain sayap Brazil, Raphinha menyamakan jaringan hasil kesilapan pertahanan United.Meskipun berpuas hati dengan aksi pemainnya, Ten Hag bagaimanapun mengakui United sepatutnya menang dalam pertemuan itu, sekali gus memadam badi kekalahan di Camp Nou."Apabila berdepan pendahulu liga di Sepanyol dengan mempamer aksi yang lebih dominan terutamanya di gelanggang lawan, saya rasa ia sesuatu yang positif."Kami sepatutnya memenangi perlawanan ini. Jadi kami ada satu lagi pertemuan dan saya rasa kedua-dua pasukan dalam prestasi terbaik," kata Ten Hag.Sementara itu, ketua jurulatih Barcelona, Xavi Hernandez tetap positif meskipun pasukannya gagal membawa bekalan selesa ke Old Trafford minggu "Saya tetap puas hati walaupun seri. Kami hadapi pasukan yang berkualiti di Eropah ketika ini. Mereka bermain dengan baik secara berpasukan. "Jika kami dapat pamer aksi seperti 10 minit terakhir pada aksi kedua di Old Trafford, saya rasa kami mampu tewaskan mereka," kata Xavi.Pasukan Catalan itu bakal turun tanpa khidmat dua tonggak muda mereka selepas pemain perancang Pedri mengalami kecederaan serta penyerang sayap, Gavi digantung satu perlawanan.-AFP


'Tak mungkin Messi kembali ke Barcelona'- Jorge Messi

BARCELONA, 17 Februari- Bapa Lionel Messi yang juga wakilnya, Jorge Messi berkata semalam bahawa anaknya itu tidak mungkin akan kembali bermain buat Barcelona.Pemain berusia 35 tahun itu bersama Paris Saint-Germain pada musim 2021 selepas kelab Catalan itu tidak dapat memperbaharui perjanjian berikutan peraturan 'financial fair play' La Liga."Saya tidak fikir begitu, keadaannya tidak betul," kata Jorge Messi ketika ditemui wartawan di lapangan terbang Barcelona.Katanya dia sudah bercakap dengan Presiden Barcelona, Joan Laporta mengenai perjanjian dan Messi "masih ada kontrak dengan Paris Saint-Germain."Perjanjian Messi bersama PSG akan tamat pada musim panas dan ketika ini dia masih belum bersetuju dengan syarat baharu."Dalam hidup banyak perkara boleh berlaku," kata Jorge Messi, apabila ditanya sama ada dia mahu melihat anaknya kembali bersama Barcelona.

(Bapa Lionel Messi yang juga wakilnya, Jorge Messi/ AFP)

Penyerang Argentina itu yang menang Piala Dunia pada Disember, menyertai Barcelona pada usia 13 tahun dan bergelar legenda kelab.Messi menang 35 trofi bersama Barcelona sambil menjaringkan rekod 672 gol dalam 778 perlawanan membabitkan semua kejohanan. - AFP


BAMTC: Tewas kepada India, Malaysia naib juara kumpulan B

Aaron Chia-Soh Wooi Yik mengalahkan Dhruv Kapila-Chirag Shetty 21-16 21-10/ FB Badminton Association of Malaysia - BAM)

KUALA LUMPUR, 17 Februari- Malaysia menamatkan saingan Kumpulan B sebagai naib johan selepas tewas pada India 1-4 dalam Kejohanan Badminton Berpasukan Asia (BAMTC) 2023 di Pusat Pameran Dubai, Emiriah Arab Bersatu (UAE) pada Khamis.Perseorangan lelaki nombor sembilan dunia, H.S Prannoy mengumpul mata sulung untuk India apabila beliau bangkit daripada kekalahan set pertama untuk mengetepikan jaguh negara Lee Zii Jia, 18-21, 21-13, 25-23 dalam perlawanan pembukaan.Kemenangan Prannoy memberi lebih keyakinan kepada juara dunia perseorangan wanita 2019, Pusarla V. Sindhu, yang mudah menundukkan pemain muda negara Wong Ling Ching, 21-13, 21-17.Juara dunia, beregu lelaki negara Aaron Chia-Soh Wooi Yik berjaya mengurangkan defisit kekalahan dengan menewaskan Dhruv Kapila-Chirah Shetty, 21-16, 21-10.Bagaimanapun, Treesa Jolly-Gayatri Gopichand Pullela, yang menduduki ranking ke-19 dunia, muncul wira India selepas mereka mengejutkan beregu wanita utama Malaysia yang juga beregu nombor lima dunia Pearly Tan-M.Thinaah, 23-21, 21-15, sekali gus menjadikan India juara kumpulan.

(Pearly Tan-M.Thinaah menentang  Treesa Jolly-Gayatri Gopichand Pullela / FB Badminton Association of Malaysia - BAM)

Beregu campuran nombor 26 dunia, Ishaan Bhatnagar-Tanisha Crasto, melengkapkan kemenangan India dengan meraih mata keempat, meskipun berdepan tentangan hebat daripada gandingan meningkat naik negara Chen Tang Jie-Toh Ee Wei, 21-19, 19-21, 21-16.Sementara itu, Kazakhstan memperoleh tempat ketiga Kumpulan B selepas mengalahkan UAE, 3-2.Dua pasukan terbaik dari setiap kumpulan akan mara ke suku akhir manakala empat pasukan terbaik layak secara automatik untuk Piala Sudirman.- BERNAMA


MHL 2023: KPT-UNITEN Thunder bangkit lakar kemenangan

(Pasukan pilihan KPT Uniten Thunder terpaksa bekerja keras mencari penyudah sebelum berjayamenundukkan CS Hockey Team 2-0 dalam perlawanan petang Rabu/FOTO Arena Hoki Malaysia)

KUALA LUMPUR, 16 Februari - Pasukan KPT-UNITEN Thunder mencatat kemenangan pertama selepas mengatasi CS Hockey Team 2-0 di Stadium Hoki Nasional Bukit Jalil semalam.Perlawanan jelas dikuasai KPT-UNITEN Thunder apabila membuat serangan demi serangan seawal perlawanan bermula.Gol pertama KPT-UNITEN Thunder dijaringkan Rabiatul Adarwiyah Azhar pada suku kedua menerusi gol padang.Manakala jaringan kedua hadir pada suku keempat permainan menerusi Nurmaizatul Hanim Syafi Shiek Fuad yang berpunca dari pukulan sudut penalti.Jurulatih KPT Uniten Thunder, Izzwan Mohamed Salleh berkata, menerusi pelawanan hari ini banyak perlu di perbaiki bagi memastikan pasukan mendapat mata pada perlawanan akan datang.

(Pasukan pilihan KPT Uniten Thunder terpaksa bekerja keras mencari penyudah sebelum berjaya menundukkan CS Hockey Team 2-0 dalam perlawanan petang Rabu/FOTO Arena Hoki Malaysia)


Elavarasan akur tiada penyertaan skuad B-23 ke Sukan Asia

KUALA LUMPUR, 16 Februari - Ketua jurulatih skuad bola sepak Bawah 23 tahun kebangsaan, E. Elavarasan akur dengan keputusan tidak menghantar pasukannya ke Sukan Asia 2022 di Hangzhou, China, September depan.Elavarasan berkata, penjelasan menyeluruh berhubung keputusan Persatuan Bolasepak Malaysia (FAM) itu akan dimaklumkan minggu hadapan."Minggu depan akan ada sidang media, masa tu mungkin pihak FAM mungkin boleh menerangkan lebih dalam lagi jadi buat masa ini kita hanya fokus dengan persiapan."Kita kena tunggu persatuan lah untuk umumkan - jadi mungkin dalam minggu depan kita akan tahu hala tuju," katanya.Sebelum ini, Presiden FAM, Datuk Hamidin Mohd Amin berkata keputusan itu dibuat susulan penganjuran Sukan Asia begitu hampir dengan tarikh pusingan Kelayakan Piala Asia Bawah 23 Tahun 2024 yang dijadual berlangsung pada bulan yang sama.PIhaknya mengambil kira pusingan kelayakan itu lebih penting dalam memburu slot ke Sukan Olimpik Paris 2024.Sukan Asia 2022 dijadual berlangsung dari 23 September hingga 8 Oktober akan datang manakala pusingan Kelayakan Piala Asia dijangka bermula dari 4 hingga 12 September ini.


Maybank terus ungguli tangga teratas TNB-MHL 2023

KUALA TERENGGANU, 16 Februari- Maybank terus mengungguli tangga teratas Liga Hoki Malaysia (TNB-MHL) 2023 pada perlawanan keempat apabila berjaya mengikat kedudukan dua sama ketika menentang juara Piala Sumbangsih 2023, Terengganu Hockey Team (THT) di Stadium Hoki Majlis Bandaraya Kuala Terengganu (MBKT) di sini petang tadi.Keputusan tersebut diperolehi Maybank apabila pemain kebangsaan, Muhammad Razie Abd Rahim, meledakkan gol kedua penyamaan di saat-saat akhir permainan.Ia sekaligus menghampakan pasukan tuan rumah untuk berkongsi satu mata dan kekal di tangga kedua liga.Terdahulu, kedua-dua pasukan terikat sembilan mata hasil tiga perlawanan dan Maybank berada di tangga teratas liga dengan kelebihan jaringan.Bermain dalam keadaan hujan, tuan rumah dilihat terlebih dahulu mengasak dan memiliki beberapa peluang untuk menjarikan gol di awal permainan.Pada minit ke-17, gerakan pantas pemain kebangsaan Muhammad Marhan Mohd Jalil melakukan hantaran cantik yang melepasi jangkauan penjaga gol kedua lawan, Muhammad Aidil Md Shah, berjaya dimanfaatkan oleh Faizal Saari untuk mencetak gol pertama THT.Gol penyamaan Maybank hadir menerusi gerakan pukulan sudut penalti pertama, oleh Muhammad Izham Azhar yang berjaya menembusi kekebalan penjaga gawang THT, Muhammad Hafizuddin Othman.

(Pemain THT, Faizal Saari (kanan) diasak oleh pemain Maybank, Muhammad Razie Abd Rahim pada aksi di Stadium Hoki MBKT petang tadi / Foto BERNAMA)

Sementara itu, gol kedua THT diperoleh pada minit ke-54, menerusi pukulan kencang Fitri Saari, melepasi jangkauan penjaga gol utama Maybank, Muhamad Zaimi Mat Deris.Sebelum itu penjaga gol kebangsaan berkenaan cemerlang menangkis dan menafikan beberapa percubaan berbahaya barisan serangan THT.Namun pasukan Maybank yang hanya sekali sekala memperolehi pukulan sudut penalti akhirnya berjaya mendapat pukulan sudut penalti ketika masa berbaki 20 saat sebelum tamat perlawanan.Bagaimanapun, pukulan tersebut dihentikan sementara apabila keadaan hujan lebat.Babak perlawanan bersambung selepas 14 minit dan peluang pukulan sudut penalti yang ditunggu-tunggu berbaloi dengan jaringan oleh Muhammad Razie.Kedudukan jaringan gol tersebut kekal sehingga hon penamat dibunyikan untuk kedua-dua pasukan berkongsi satu mata selepas terikat dengan jaringan dua gol sama.


Prihatin tragedi gempa bumi, KDA FC hulur sumbangan

(Ketua Pegawai Eksekutif KDA FC, Khamal Idris Ali menyerahkan sumbangan wang tunai kepada wakil penduduk Aksu di sebuah hotel di Antalya, Turkiye/FOTO Facebook KDA FC)

ANTALYA, 16 Februari - Prihatin dengan tragedi gempa bumi yang menimpa Turkiye, pasukan Kedah Darul Aman, (KDA FC) tampil menghulurkan sumbangan pada hari terakhir pasukan itu dalam sesi . Ketua Pegawai Eksekutif KDA FC, Khamal Idris Ali berkata sumbangan tersebut sedikit sebanyak sebagai tanda ihsan kepada mangsa yang terselamat bagi tujuan bantuan pembelian makanan, minuman dan pakaian bagi penduduk yang terjejas. "Ini merupakan derma dan sumbangan KDA FC kepada mangsa gempa bumi Turkiye daripada pihak pengurusan Tan Sri Dr Mohd Daud Bakar serta pemain-pemain yang telah membuat beberapa kutipan derma untuk diserahkan kepada mangsa-mangsa gempa bumi di sini."Kami mendoakan agar segalanya dipermudah dan berjalan dengan baik kepada pihak-pihak yang terjejas kerana gempa bumi serta penduduk-penduduk yang terlibat," katanya.

(Sorotan foto perlawanan terakhir di Turkiye menentang Metalist Kharkiv FC berkesudahan tewas 0-2/FOTO Facebook KDA FC)

Sumbangan wang tunai disampaikan oleh Khamal kepada wakil penduduk Aksu yang ditimpa gempa bumi, di sebuah hotel di Antalya, Turkiye pada Rabu.Skuad KDA FC berada di Antalya sejak 6 Februari lalu bagi menghadapi empat perlawanan persahabatan.Siri jelajah kali ini memberi pendedahan buat ramai muka baharu apabila berpeluang bertemu dengan pasukan yang mempunyai ranking lebih tinggi di Eropah.


Isu tunggakan gaji: MFL terus fokus pastikan masalah sama tidak berulang

(Ketua Pegawai Eksekutif MFL, Stuart Ramalingam)

PETALING JAYA, 16 Februari- Liga Bola Sepak Malaysia (MFL) akan terus berusaha bagi memastikan masalah berkaitan tunggakan gaji pemain tidak lagi berulang.Jelas Ketua Pegawai Eksekutifnya, Stuart Ramalingam walaupun masih ada kes yang berlaku, namun jumlahnya hanya sedikit.Jelas beliau, pada 2018 sebanyak 232 kes dilaporkan, tetapi jumlahnya kini tidak lebih 13 kes." Maka dengan itu jelas pendekatan FAM dan juga MFL adalah untuk kita berhentikan stigma bola sepak Malaysia dengan tunggakan gaji ini selalu dan setiap tahun terjadi."Tiada kelab mahu perkara ini berlaku. Bukan perkara yang mudah tetapi saya rasa dengan pendekatan yang diambil oleh kelab-kelab dalam 'negotiation contract' dengan jumlah yang perlu dibayar pada setiap pemain, ia bergerak dengan lebih proaktif tahun ini," katanya.Beliau ditemui media selepas majlis pengumuman syarikat Bubble O2 sebagai penaja rasmi MFL di Hilton, Petaling Jaya.Ujar Stuart lagi, pihaknya masih akan mengekalkan peraturan lesen untuk setiap kelab layak beraksi bagi saingan musim depan termasuk isu tunggakan gaji pemain.Dalam perkembangan lain, Stuart menjelaskan keputusan FAM tidak menghantar Skuad Bawah 23 Tahun kebangsaan ke Sukan Asia 2022 di China tidak menjejaskan jadual Liga Super musim ini.Sebaliknya, perubahan itu hanya akan memberi kesan kepada saingan Piala MFL."Skuad 'asian game' adalah skuad bawah umur dan itu akan ada impak kepada kalendar Piala MFL, jadi pada masa ini tiada perubahan kita akan kekal kalendar seperti biasa dan kita akan laksanakan jadual seperti yang sudah kita maklum sebelum ini," katanya.

(Stuart (kiri sekali) pada Majlis pengumuman syarikat Bubble O2 sebagai penaja rasmi MFL di  Petaling Jaya)


BAMTC 2023: Malaysia benam Kazakhstan, sahkan tempat ke suku akhir

(FOTO FB Badminton Association of Malaysia - BAM)

DUBAI, 16 Februari- Kejohanan Badminton Berpasukan Campuran Asia 2023 (BAMTC) di Emiriah Arab Bersatu (UAE).Malaysia mengesahkan tempat ke suku akhir selepas mudah menewaskan Kazakhstan 5-0 pada perlawanan kedua Kumpulan B.Pada perlawanan di Pusat Pameran Dubai itu, pemain perseorangan wanita negara Wong Ling Ching memastikan mata pertama buat negara, selepas menewaskan Aisha Zhumabek 21-6 dan 21-13 dalam tempoh 21 minit.

(Pemain perseorangan wanita negara, Wong Ling Ching / FB Badminton Association of Malaysia - BAM)

Pertemuan kedua menyaksikan perseorangan lelaki, Leong Jun Hao meletakkan Malaysia di kedudukan selesa selepas menumpaskan Dmitriy Panarin 21-12 dan 21-16.Mata ketiga buat negara pula diraih menerusi beregu wanita negara Go Pei Kee-Teoh Mei Xing, selepas mudah menundukkan Nargiza Rakhmetul Layeva-Kamila Smagulova 21-7 dan 21-7 sekaligus mengesahkan kemenangan buat kem negara.Malaysia kemudian melengkap kemenangan keempat dan kelima menerusi masing-masing menerusi beregu lelaki utama negara, Aaron Chia-Soh Wooi Yik dan beregu campuran, Chen Tang Jie-Toh Ee Wei.Malaysia bakal berdepan cabaran sebenar apabila bertemu India hari ini bagi penentuan juara Kumpulan B.


TLHT tewas 2-1

KUALA TERENGGANU , 16 Februari - Pasukan persediaan ke pentas Piala Asia Bawah 21 tahun, Young Tigress membuat kejutan untuk menafikan Terengganu Ladies Hockey Team (TLHT) di laman sendiri untuk aksi perlawanan kedua buat kedua-dua pasukan dalam kempen Liga Hoki Wanita Malaysia musim ini.  TLHT yang kembali mewarnai liga hoki wanita musim ini setelah menarik diri pada dua edisi lalu; diperkuatkan dengan beberapa pemain berpengalaman besar di pentas antarabangsa.  Namun situasi berbeza dipamerkan bagi aksi di Stadium Hoki Batu Buruk, Kuala Terengganu di mana TLHT kehilangan rentak penguasaan seawal minit pertama permainan.  Situasi itu pantas diambil kesempatan oleh pasukan pelawat yang rata-rata dibarisi oleh pemain-pemain untuk untuk mencipta serangan sekali gus memberi tekanan buat pasukan tuan rumah.  Kesilapan mudah jentera pertahanan TLHT di hadapan gawang mereka dihukum oleh Siti Nur Irdina Mohd Nor seawal minit ke-7 permainan melalui pukulan 'reverse' untuk menghadiahkan jaringan pertama buat Young Tigress.

Tersentak dengan situasi itu memaksa TLHT untuk terus berhempas pulas mencipta serangan demi serangan namun gagal untuk diterjemahkan melalui jaringan gol.  Pada aksi separuh masa kedua, Young Tigress sekali lagi menambah tekanan buat TLHT setelah jentera pukulan sudut penalti berfungsi dengan baik pada minit ke-33 permainan untuk memberi peluang kepada Khairunnisa Ayuni Mohd Sharuddin menambah jurang untuk meletakkan keputusan semasa 2-0.  Gol tunggal milik TLHT hanya hadir pada minit ke-46 permainan melalui jentera pukulan sudut penalti yang disempurnakan oleh Fazila Sylvester Silin namun keputusan 2-1 tetap memihak kepada pasukan pelawat sehingga tamat permainan.  "Kita tahu kekuatan TLHT dengan pemain kebangsaan mereka mempunyai sesuatu, iaitu kombinasi yang baik, jadi saya mengekalkan strategi menunggu dan mengambil kesempatan bila mereka membuat kesilapan," kata Ketua Jurulatih Young Tigress, Lailin Abu Hasan.


Orozco, pemain import terakhir Selangor FC

(Pemain tengah dari Venezuela, Yohandry José Orozco Cujía diumumkan sebagai pemain import terakhir Selangor FC)

SHAH ALAM, 15 Februari - Pemain tengah dari Venezuela, Yohandry José Orozco Cujía atau lebih dikenali dengan Orozco diumumkan sebagai pemain import terakhir Selangor FC bagi menghadapi saingan Liga Malaysia (Liga M) musim 2023, bermula 24 Februari ini.Ketua Jurulatih Selangor FC, Tan Cheng Hoe, berkata pemain berusia 31 tahun itu dilihat mempunyai kelebihan yang dapat membantu menstabilkan pasukan pada musim ini."Pasukan sekarang dilihat memerlukan seorang jeneral pasukan. Saya berharap Orozco dapat memberikan corak permainan yang baiknya dan dapat menstabilkan di bahagian serangan pasukan dengan kekurangan yang kita hadapi.

“Kelebihan Orozco adalah beliau seorang yang memiliki kawalan bola yang sangat baik dan dalam masa yang sama mampu membantu rakan pasukannya untuk dapatkan jaringan gol. Beliau juga mampu menyempurnakan ‘set pieces’ dengan baik, saya harap kelebihannya akan terlihat di padang nanti," katanya.Cheng Hoe berkata demikian menerusi kenyataan dalam portal rasmi Selangor FC.  Orozco merupakan rekrut ketujuh dan terakhir yang diperkenalkan untuk membarisi pasukan utama selepas Selangor FC memperkenalkan Ayron Del Valle, Ahmad Khuzaimi Piee, V. Ruventhiran, Mohamad Faisal Abdul Halim, Noor Al-Rawabdeb dan Rauf Salifu. -BERNAMA


Tindakan tegas terhadap salah guna kuasa dan dana - Mohd Hairi

JOHOR BAHRU, 16 Februari - Kerajaan Johor tidak akan berkompromi dengan mana-mana individu atau persatuan sukan yang didapati menyalah guna kuasa dan penyelewengan dana sehingga menjejaskan kebajikan para atlet. Exco Belia, Sukan, Pembangunan Usahawan, Koperasi dan Sumber Manusia Johor, Mohd Hairi Md Shah berkata, tindakan tegas akan diambil termasuk memberi laluan kepada pesuruhjaya sukan dan badan bebas untuk menjalankan siasatan.  Beliau juga menyarankan setiap persatuan sukan di Johor membuat audit bagi tahun 2023 dan menyerahkan laporan kepada Majlis Sukan Negeri Johor bagi tujuan rekod serta simpanan.  Persatuan yang menerima geran tahunan daripada Kementerian Belia dan Sukan juga perlu membuat pemakluman kepada ahli lembaga atau persatuan, untuk memastikan ketelusan urus tadbir.  "Integriti persatuan bermula daripada presiden sehingga ahlinya...jangan pula dipolitikkan persatuan sukan kerana politik dan sukan tidak patut dicampurkan, pejabat saya akan memantau bukan sahaja pencapaian atlet malah setiap pengurusan persatuan," kata Mohd Hairi di sini.

(Mohd Hairi minta MSNJ mengenal pasti persatuan sukan yang tidak aktif, supaya ditutup)

Mohd Hairi berucap semasa Majlis Anugerah Penggredan Persatuan Sukan Negeri Johor, yang menyaksikan Persatuan Bolasepak Negeri Johor layak menerima geran A, berjumlah RM100,000, manakala lima lagi persatuan menerima geran B bernilai RM70,000. 10 persatuan sukan menerima geran C, bernilai RM50,000.


Liga Super 2023: Kelantan FC ikat seorang lagi pemain Sepanyol

KOTA BHARU, 15 Februari - Pasukan Kelantan FC kini mendapatkan khidmat seorang lagi pemain import dari Sepanyol bagi menguatkan pasukan tersebut.Ia menjelang saingan Liga Super 2023 yang dijadualkan bermula pada 24 Februari ini.Dalam satu kenyataan, Kelantan FC memaklumkan pemain pertahanan berusia 32 tahun, Miguel Angel Garrido Cifuentes telah menandatangani kontrak bersama pasukan itu selama semusim, semalam.  Miguel Angel merupakan pemain import keenam Kelantan FC bagi musim ini.

(Miguel Angel Garrido Cifuentes merupakan pemain import keenam Kelantan FC bagi musim ini/ Foto FB TRW Kelantan FC)

"Miguel Angel akan menjalani latihan bersama pasukan untuk menyesuaikan diri dengan barisan pemain dan kami berharap pengalamannya beraksi di pentas bola sepak Sepanyol dan Eropah mampu memberi impak besar kepada Kelantan FC musim ini," menurut kenyataan tersebut, hari ini.Sebelum ini, lima pemain import sah menandatangani kontrak selama semusim bersama Kelantan FC iaitu Kim Ming Kyu dan Kang Eui Chan (Korea Selatan), Christian Mangaron Rontini (Itali-Filipina), Mario Arques (Sepanyol), dan Nuha Marong Krubally (Gambia).


PSM sasar emas sepak takraw, chinlone pada Sukan SEA Kemboja

KUALA LUMPUR, 15 Februari- Dua pingat emas, empat perak dan lima gangsa menjadi buruan skuad sepak takraw dan chinlone negara, daripada keseluruhan 22 emas yang ditawarkan dalam gelanggang sepak takraw Sukan SEA Kemboja 2023 bermula 5-17 Mei ini.Presiden Persatuan Sepaktakraw Malaysia (PSM) Datuk Mohd Sumali Reduan berkata daripada jumlah itu, sebutir emas, tiga perak dan satu gangsa diharapkan hadir menerusi sepak takraw, dengan sandaran emas diletakkan kepada acara beregu lelaki.Bagi chinlone, sukan tradisi Myanmar yang kembali dipertandingkan selepas kali terakhir pada Sukan SEA Kuala Lumpur 2017, PSM berhasrat untuk meraih satu emas, satu perak dan empat gangsa.Malaysia akan mengambil bahagian dalam acara regu, regu berpasukan dan beregu lelaki, serta acara beregu berpasukan dan quadrant wanita bagi sepak takraw, selain masing-masing dua acara lelaki, wanita dan campuran dalam kategori chinlone.Mohd Sumali berkata PSM akan memuktamadkan senarai akhir pemain ke Phnom Penh menerusi sesi pemilihan selama tiga hari bermula 24 Feb ini.Pada masa sama beliau berharap pelantikan legenda sepak takraw negara, Ahmad Jais Baharum sebagai ketua jurulatih baharu skuad kebangsaan dalam masa terdekat dapat memantapkan persediaan negara menghadapi Sukan SEA.Mohd Sumali berkata pihaknya akan menghantar 12 pemain sepak takraw dan enam pemain chinlone lelaki, manakala bagi acara wanita, sembilan pemain yang dipilih untuk sepak takraw akan turut sertai acara chinlone.“Kita perlu hadapi cabaran besar kerana kita ingin lihat bagaimana perubahan prestasi skuad negara, terutamanya di Sukan SEA Kemboja (selepas konflik dalaman PSM). Saya harapkan struktur kejurulatihan baharu akan memberikan wajah dan nafas baru kepada skuad kebangsaan, serta harapan baru kepada peminat dan penggiat sepak takraw tanah air.“Saya telah maklumkan kepada pengerusi Jawatankuasa Pemilihan Datuk Abdul Halim Suleiman dan Ahmad Jais yang kali ini kita kena tunjukkan bahawa PSM ke arah untuk mencapai prestasi yang membanggakan,” katanya selepas mesyuarat jawatankuasa pemilihan Sukan SEA semalam.-BERNAMA

(Presiden Persatuan Sepaktakraw Malaysia (PSM) Datuk Mohd Sumali Reduan / BERNAMA)


Persediaan Sukan SEA Kemboja lancar

KUALA LUMPUR, 15 Februari- Ketua Kontinjen Malaysia ke temasya Sukan SEA 2023 di Kemboja, Datuk Mohd Nasir Ali berpuas hati dengan persiapan negara tuan rumah.Beliau yang melakukan lawatan di Phnom Penh pada bulan lepas berkata berdasarkan pemerhatiannya, kesemua kerja menaik taraf tempat pertandingan adalah mengikut perancangan ditetapkan. Manakala perkampungan atlet masih dalam proses pembinaan dan dijangka siap sebelum temasya bermula. Dalam pada itu, Mohd Nasir menyuarakan keyakinan gandingan atlet muda dan senior mampu melaksanakan misi besar memastikan Jalur Gemilang terus berkibar megah pada temasya itu. Sukan SEA Kemboja dijadualkan berlangsung dari 5 hingga 17 Mei.Dalam saingan Sukan SEA ke-31 di Vietnam tahun lalu, Malaysia menduduki tempat keenam selepas merangkul 39 pingat emas, 45 perak dan 90 gangsa, melepasi sasaran pingat ditetapkan.

(Datuk Mohd Nasir berkata persediaan Sukan SEA Kemboja lancar)


Liga Juara: Pemain Spurs perlu keyakinan diri-Conte

MILAN, 15 Februari-Pengurus Tottenham Hotspur, Antonio Conte berkata para pemainnya perlu bermula mempercayai kemampuan mereka selepas tewas 1-0 kepada AC Milan pada Selasa lalu.Keputusan tersebut meletakkan peluang Spurs pada kempen Liga Juara dalam bahaya.Pada perlawanan yang berlangsung di stadium San Siro, pasukan Spurs dilihat memberikan segala-galanya namun kekalahan pada pertemuan pertama pada pusingan 16 terbaik menambah minggu suram pasukan berkenaan yang sebelum ini tumpas dengan jaringan besar kepada Leicester City.Conte berkata tugasnya kini adalah cuba memberi semula keyakinan kepada para pemainnya."Saya berpandangan sesetengah pemain pasukan ini perlukan keyakinan, terutamanya ketika melakukan serangan. Kami perlu mencari semula keyakinan itu semula", katanya kepada wartawan."Kami perlu mencuba dan memperbaiki segala kesilapan", katanya lagi.Spurs terpaksa berdepan krisis kecederaan yang menimpa Rodrigo Betancur dan Yves Bissouma menyebabkan pengurus Itali itu terpaksa memasukkan beberapa pemain muda bagi mengisi kekosongan di bahagian tengah pasukan.Conte berbangga dengan prestasi dan persembahan yang ditunjukkan oleh anak-anak buahnya dalam perlawanan tersebut."Bermain dalam Liga Juara di San Siro bukan sesuatu yang mudah. Namun saya gembira dengan persembahan yang ditunjukkan pasukan", tambah Conte.Sementara itu, jurulatih AC Milan, Stefano Pioli berpendapat pasukan tersebut mampu memenangi perlawanan menentang Spurs dengan agregat yang besar."AC Milan sepatutnya menang dengan jaringan 2-0 kerana selepas ini kita akan bertandang ke London dan cabarannya tidak mudah", katanya.Pada perlawanan kelmarin, AC Milan menewaskan Tottenham Hotspur 1-0 hasil jaringan Brahim Diaz pada minit ke-7 perlawanan.-AFP

(Aksi Conte dan spurs pada perlawanan menentang AC Milan/FOTO AFP)


Tiada aksi Skuad B-21 pada Sukan Asia 2022

PETALING JAYA, 15 Februari-Tiada aksi skuad muda bola sepak kebangsaan pada kempen Sukan Asia 2022 di Hangzhou, China.Perkara tersebut disahkan Presiden Persatuan Bolasepak Malaysia (FAM), Datuk Hamidin Mohd Amin.Jelas beliau, keputusan itu dibuat kerana skuad E. Elavarasan perlu memberi keutamaan kepada kelayakan Piala Asia Bawah 23, 2024 pada September ini.Selain kelayakan Piala Asia Bawah 23, skuad E Elavarasan juga perlu memberi fokus kepada dua lagi kejohanan penting termasuk Sukan SEA Kemboja dan Piala AFF." Saya dah umum kita tidak sertai Sukan Asia 2022 kerana kita fokus pada tiga pertandingan besar", ujarnya kepada media di sini.Menurut Datuk Hamidin, perkara itu sudah dimaklumkan kepada Majlis Olimpik Malaysia dan tidak mendapat sebarang bantahan.

(Presiden Persatuan Bolasepak Malaysia (FAM), Datuk Hamidin Mohd Amin/FOTO RTM)


Alonso optimis dengan kemampuan Aston Martin

SILVERSTONE, 14 Februari- Juara dunia dua kali Formula Satu (F1), Fernando Alonso optimis dengan kemampuan pasukan baharunya Aston Martin dalam misi memburu kedudukan podium musim ini.Alonso, 41 tahun berkata pasukan itu memiliki misi dan visi yang jelas untuk muncul sebagai pencabar utama. Bagaimanapun, untuk musim ini jelasnya, masih terlalu awal untuk mereka mencabar pasukan gergasi seperti Mercedes, Ferrari dan Red Bull."Sasaran kami untuk memperbaiki catatan masa sepanjang musim ini dan cuba untuk mencabar kedudukan podium tetapi tidak terlalu optimis.Kami mahu pastikan pasukan ini mampu menang perlumbaan dan merebut kejuaraan pada masa hadapan. Namun untuk 2023, kami perlu bermula untuk projek baharu ini dan akan terus membuat penambahbaikan," kata Alonso kepada AFP ketika majlis pelancaran jentera baharunya, AMR23 di ibu pejabat Silverstone di England.Bekas pemandu pasukan Renault, McLaren dan Ferrari itu telah merakam 32 kemenangan sepanjang kariernya.Bagi saingan musim ini, Alonso akan bergandingan dengan pemandu muda, Lance Stroll yang juga anak kepada pemilik pasukan Asto Martin.-AFP


Liga Malaysia 2023: Aksi di tempat lawan bakal ditayang di skrin besar

(Fahmi pada sidang media selepas menyempurnakan Majlis Pelancaran RTM sebagai rakan penyiar Liga Malaysia 2023/BERNAMA)

KUALA LUMPUR, 14 Februari- Aksi bola sepak Liga Malaysia bagi musim 2023 melibatkan perlawanan di tempat lawan bakal disiarkan secara langsung menerusi skrin besar.Perkara tersebut dimaklumkan Menteri Komunikasi dan Digital, Fahmi Fadzil.Jelas beliau, perbincangan awal antara kementeriannya dengan Kementerian Belia dan Sukan (KBS) telah dilakukan.Langkah itu katanya bagi memberi ruang kepada peminat pasukan bola sepak tanah air menyaksikan perlawanan secara langsung, biarpun tidak dapat hadir secara fizikal ke stadium pihak lawan."Kita harap ada sedikit kerjasama dengan KBS untuk membuat siaran secara skrin besar di beberapa tempat strategik melibatkan perlawanan tertentu."Saya bersama menteri KBS dan Ketua Pengarah Jabatan Penyiaran Malaysia telah membuat pertemuan awal dan kita akan telusuri perkara itu supaya dapat diumumkan kelak mengenai jadual tayangan siaran skrin besar itu," kata Fahmi kepada pemberita selepas merasmikan Pelancaran RTM sebagai rakan penyiar Liga Malaysia 2023 di Angkasapuri.Dalam pada itu, Presiden Liga Bolasepak Malaysia (MFL) Datuk Ab Ghani Hassan turut menyambut baik usaha tersebut."Langkah yang baik buat untuk memberi ruang dan peluang buat penonton beramai-ramai seperti dalam stadium juga tetapi menonton skrin yang besar dan menyokong pasukan mereka bermain," kata Presiden MFL, Datuk Ab. Ghani Hassan.

(Fahmi berucap pada Majlis Pelancaran RTM sebagai rakan penyiar Liga Malaysia 2023/BERNAMA)


Liverpool tumpaskan Everton 2-0; Salah lihat kebangkitan semula skuad Reds

LIVERPOOL, 14 Februari - Kemenangan 2-0 Liverpool mengatasi Everton dalam pertembungan tetangga Merseyside pada awal pagi Selasa (14 Feb) menunjukkan kebangkitan semula skuad Reds, kata Mohamed Salah.Salah menjaringkan gol pertama dalam Liga Perdana England (EPL) sejak Krismas ketika skuad kendalian Jurgen Klopp menamatkan empat perlawanan tanpa kemenangan.Cody Gakpo kemudiannya menjaringkan gol pertamanya buat kelab pada babak kedua.Malam yang positif buat Liverpool dilengkapkan dengan kembalinya Diogo Jota dan Roberto Firmino daripada kecederaan manakala Virgil van Dijk berada di bangku simpanan enam minggu selepas diketepikan."Ia kemenangan besar buat kami," kata Salah."Kami mempunyai satu minggu yang sempurna untuk berlatih dan pemain teruja serta tidak sabar untuk mengubah nasib. Saya harap ia adalah satu permulaan."

Liverpool masih ketinggalan sembilan mata daripada empat kedudukan teratas di kedudukan kesembilan.Namun jurang dengan pasukan keempat, Newcastle, boleh dikurangkan kepada enam mata apabila mereka ke St. James' Park hujung minggu depan.Pertembungan itu hadir hanya beberapa hari sebelum kunjungan Real Madrid ke Anfield dalam aksi 16 terakhir Liga Juara-Juara dan Klopp berharap beliau akhirnya menemui penyelesaian terhadap sebahagian masalah skuadnya untuk sekali lagi berdepan aksi di Eropah."Malam ini kami ada di sana dan ia adalah petanda buat kami apa yang perlu dilakukan," kata Klopp."Persembahan untuk keseluruhan 96 minit adalah yang terbaik ketika ini." - AFP


Perancangan JBSNK 2023: Fokus pemilihan bakat baharu dalam kalangan OKU, B40

ALOR SETAR, 13 Februari- Mendekati golongan orang kurang upaya (OKU) bagi sesi pemilihan bakat baharu atlet para sukma tahun 2024 menjadi antara perancangan Jabatan Belia dan Sukan Negeri Kedah (JBSNK), tahun ini.  Turut diberi perhatian, usaha mengembangkan bakat renang di peringkat akar umbi dengan melaksanakan enam program di daerah terpilih melibatkan kemahiran latihan asas sukan (KLAS).  Jelas Pengarah JBSNK, Mohd Nizam Ismail pencarian bakat baharu itu bermula dari usia tujuh hingga 17 tahun, dengan menyasarkan golongan B40 yang kurang berkemampuan.Kesemua yang terpilih akan mendapat bimbingan jurulatih renang berkelayakan dan fasiliti kolam renang bersesuaian di setiap enam daerah terpilih iaitu Kota Setar, Kulim, Kuala Muda, Kubang Pasu, Sik dan Langkawi. "Keutamaan kita adalah mereka yang tergolong dalam kumpulan B40, jadi maksudnya kumpulan-kumpulan mereka yang kurang berkemampuan."Kita sediakan jurulatih yang berkelayakan, pilih kolam renang yang sesuai...latih selama 10 minggu melibatkan satu sesi satu program jadi melibatkan 20 orang di enam daerah dipilih tahun ini," katanya.

Beliau ditemui RTM di Wisma Persekutuan Anak Bukit, di sini hari ini. Pada masa sama, beberapa program utama seperti Hari Sukan Negara dan Hari Belia Negara turut akan dilaksanakan dengan penglibatan komuniti setempat.


Bukan hanya permohonan maaf sahaja, tindakan harus dikenakan

(Tangkap layar video tular Bong Guang Yik)

KUALA LUMPUR, 13 Februari - Tindakan yang dilakukan oleh bekas pemain badminton pelapis percubaan negara, Bong Guang Yik mengatakan solat lima waktu punca industri badminton Malaysia mundur mendapat kecaman dari pelbagai pihak.Malah, sukan di Malaysia sepatutnya perlu bebas daripada sebarang unsur berbaur perkauman mahu pun politik.Menurut Penganalisis Sukan, Datuk Dr Pekan Ramli, mana-mana rakyat Malaysia yang membangkitkan isu itu seharusnya dikenakan tindakan walaupun beliau tidak menetap di Malaysia lagi.

(Penganalisis Sukan, Datuk Dr Pekan Ramli)

"Bukan hanya dengan permohonan maaf sahaja, itu tidak cukup. Isu ini telah menguris hati rakyat Malaysia. Pihak kerajaan harus mengenakan tindakan dan berhubung dengan kerajaan negara China supaya individu berkenaan tidak terlepas dengan tindakan undang-undang," katanya ketika dihubungi oleh wartawan RTM.Tambahnya lagi, permohonan maaf itu tanpa ada sebarang tindakan undang-undang adalah tidak adil dengan apa yang dikenakan ke atas orang lain.Manakala bagi Pengerusi Yayasan Kebajikan Atlet Kebangsaan (YAKEB), Datuk Noorul Ariffin Abdul Majeed menegaskan tidak sepatutnya beliau mengeluarkan kata-kata seperti itu seolah-oleh tidak pernah menetap di Malaysia.

(Pengerusi Yayasan Kebajikan Atlet Kebangsaan (YAKEB), Datuk Noorul Ariffin Abdul Majeed)

"Mungkin dia sudah lupa budaya masyarakat di Malaysia, kerana Guang Yik sendiri tidak menetap lagi di sini lagi. Kata-kata yang dikeluarkan oleh beliau sangat sensitif, Malaysia mempunyai berbilang kaum, agama dan bangsa. "Jadi dengan dakwaan bahawa prestasi pemain negara merudum pada Terbuka Malaysia 2023 kerana BAM diuruskan oleh pemimpin Melayu, ini sangat menyentuh sensitiviti umat Islam, dan sukan di Malaysia tidak dimonopoli oleh sesuatu bangsa," katanya ketika dihubungi oleh wartawan.Ibadat agama tidak pernah mengganggu prestasi atlet dan sukan, sekali gus bukan satu masalah di Malaysia Tambahnya lagi, suatu ketika dahulu, adik beradik Datuk Abdul Rashid (Rashid Sidek) telah banyak memenangi di pentas dunia untuk sukan badminton, jadi ini tidak boleh dikaitkan dengan kenyataan yang dikeluarkan oleh Guang Yik tersebut iaitu pengurusan badminton yang lemah jika melayu mengurus persatuan badminton dengan dikaitkan waktu solat lima kali sehari.

Walaupun Guang Yik sudah membuat permohonan maaf, ramai pihak meminta agar beliau dikenakan hukuman sepatutnya dengan perbuatan yang telah dilakukan dan menyentuh sensitiviti rakyat Malaysia.


Daerah Jempol berpotensi sebagai pusat sukan permotoran

JEMPOL, 13 Februari- Daerah Jempol, Negeri Sembilan dilihat berpotensi untuk dijadikan sebagai pusat sukan permotoran.  Exco Pembangunan Belia dan Sukan, Datuk Mohamad Taufek Abd Ghani berkata beberapa program berkaitan sukan permotoran yang dilaksana di daerah itu didapati sesuai dengan trek yang digunakan.  Penganjuran program seumpama itu dapat menjadi platform untuk melahirkan bakat baharu dalam sukan permotoran, selain dijadikan sebagai ruang untuk anak muda mengisi masa lapang dengan aktiviti berfaedah.  "Alhamdulillah saya melihat bahawa usaha kerajaan negeri telah disokong oleh Kementerian Belia dan Sukan untuk menjadikan Jempol sebagai bandar permotoran di Negeri Sembilan."Saya yakin satu masa nanti bandar Jempol ini juga akan dikenali di seluruh Malaysia sebagai tempat bagi tumpuan mereka yang minat dalam sukan permotoran."Jadi, saya mengharapkan dengan kejohanan pada hari ini, yang mendapat sambutan sangat baik, kita akan akan berjaya ke arah melahirkan jaguh-jaguh dalam sukan motocross yang akan mewakili Malaysia," kata Mohamad Taufek ketika ditemui dalam program Myfit Motorsports di sini. Kejohanan motocross peringkat zon selatan itu dianjurkan oleh Jabatan Belia dan Sukan Negeri Sembilan dan Kementerian Belia dan Sukan negeri.  Objektif kejohanan ialah memberi pendedahan kepada golongan belia yang berpotensi dijadikan sebagai pelumba.  Selaras hasrat menerapkan gaya hidup sihat, sukan permotoran boleh memberi impak positif dan membanteras gejala lumba haram.  Pemenang kategori Expert, Mohamad Faiz Embok Chening berharap agar perlumbaan seperti itu dapat dianjurkan lagi.  "Saya harap acara ini dapat dianjurkan setiap tahun. Terima kasih kepada KBS dapat anjurkan perlumbaan motocross ni. Saya harap lebih ramai lagi pelumba datang untuk menyertai sukan permotoran ini," kata Mohamad Faiz.

(Penganjuran program seumpama itu dapat menjadi platform untuk melahirkan bakat baharu dalam sukan permotoran)


Menteri kecam ucapan perkauman bekas pemain BAM

(Tangkap layar permohonan maaf Bong Guang Yik)

KUALA LUMPUR, 13 Februari- Menteri Belia dan Sukan, Hannah Yeoh mengecam sekeras-kerasnya tindakan bekas pemain pelapis percubaan Persatuan Badminton Malaysia (BAM), Bong Guang Yik yang mengeluarkan kenyataan berunsur perkauman dan menyentuh sensitiviti agama seperti yang tular di media sosial baru-baru ini.Beliau percaya ibadat agama tidak pernah mengganggu prestasi atlet dan sukan, serta menjadi satu masalah di Malaysia."Saya sudah semak dengan @MSNMALAYSIA @BA_Malaysia, beliau bukan lagi atlet negara dan adalah bekas pemain pelapis percubaan BAM pada tahun 2014 (9 tahun yang lalu) dan kini tidak menetap di Malaysia."Saya tidak bersetuju dengan ucapan media sosial beliau (Guang Yik) dan mengecam sekeras-kerasnya sebarang ucapan perkauman dan pertikaian agama yang dibangkitkan walaupun beliau sudah meminta maaf."Saya ulangi pendirian - sukan mesti bebas daripada sebarang unsur perkauman dan politik. Semua atlet negara merupakan sumber inspirasi kepada masyarakat dan dinasihati berhati-hati dengan kandungan media sosial masing-masing," katanya menerusi perkongsian di Facebook rasmi.Dalam video tular itu, Guang Yik mendakwa pihak pengurusan BAM yang majoritinya orang Melayu menjadi punca kejatuhan prestasi sukan badminton negara.Katanya, orang Melayu tidak menguruskannya dengan sempurna lebih-lebih lagi kerap meninggalkan latihan ataupun pengurusan setiap kali waktu solat.BAM dalam kenyataannya pula menggesa Persatuan Badminton China (CBA) mengambil tindakan ke atas Guang Yik yang kini berkhidmat sebagai jurulatih di negara itu susulan video tular terbabit.BAM turut akan menghantar aduan rasmi kepada CBA untuk tindakan lanjut."BAM benar-benar terkejut dan akan memanjangkan isu itu termasuk menghantar aduan rasmi kepada CBA. "Individu rasis seperti itu tidak sepatutnya diambil sebagai jurulatih dalam sukan yang sangat digemari jutaan peminat yang berbilang bangsa dan agama," katanya.Semua ahli gabungan BAM tidak akan menerima individu berkenaan daripada terbabit dalam sukan badminton di Malaysia.Pada masa sama, isu tersebut turut mendapat perhatian bekas pemain nombor satu dunia, Datuk Lee Chong Wei.Beliau menegaskan bahawa sukan menjunjung rasa hormat dan tidak menerima individu yang rasis."Jangan sesekali demi mengejar nak terkenal, sanggup menghancurkan keharmonian rakyat yang keeratan bukan dibina sehari dua, tetapi berdekad-dekad."Anggaplah dia sebiji epal busuk, kawan-kawan," katanya menerusi Facebook rasmi.


Tiada jurulatih bantut hasrat Eizlan perbaharui rekod peribadi

(Mohamad Eizlan Dahalan (kiri)/FOTO FAIL BERNAMA)

KUALA LUMPUR, 12 Februari- Atlet lompat tinggi negara Mohamad Eizlan Dahalan mungkin boleh berbangga apabila mengungguli Kejohanan Olahraga Tertutup Kebangsaan di Stadium Mini MSN Bukit Jalil hari ini. Namun, pencapaian atlet kelahiran Tawau, Sabah berusia 23 tahun itu dengan lompatan setinggi 2.05 meter untuk meraih pingat emas pada kejohanan tersebut gagal mengatasi rekod terbaiknya 2.18m ketika memenangi gangsa pada Sukan SEA di Vietnam, tahun lepas.Catatan tersebut sekali gus meresahkan penuntut Universiti Malaysia Sabah (UMS) itu menjelang Sukan SEA 2023 di Kemboja pada Mei depan.Ketika ditemui pemberita, Mohamad Eizlan mengakui ketiadaan jurulatih tetap membimbingnya di Sabah membantutkan hasrat beliau melakukan lompatan terbaik sekali gus memperbaharui rekod peribadinya.“Saya memang berada dalam Program Podium, namun disebabkan saya belajar di Universiti Malaysia Sabah, tiada jurulatih tetap di sana (Sabah). Memang agak sukar untuk melakukan latihan sendiri sebab itu saya merasakan jurulatih sangat penting untuk bimbing saya.

(Atlet lompat tinggi lelaki negara Nauraj Singh Randhawa (kiri) dan Mohamad Eizlan Dahalan (kanan) masing-masing menunjukkan pingat perak dan pingat gangsa (Mohamad Eizlan)/FOTO FAIL BERNAMA)

“Ketika saya berada di Kuala Lumpur, bekas jaguh lompat tinggi negara Lee Hup Wei melatih saya, dia (Hup Wei) juga bimbing saya ketika persediaan ke Sukan SEA Vietnam,” katanya.Mohamad Eizlan memaklumkan beliau akan hanya menjalani latihan sepenuh masa bersama jurulatih di Kuala Lumpur bermula bulan depan selepas pengajiannya dalam semester keempat Sarjana Muda Sains Sosial (Antropologi dan Sosiologi) berakhir pada 20 Februari ini. Mohamad Eizlan yang berada dalam Program Podium di bawah Majlis Sukan Negara (MSN) kini berada dalam kategori B untuk temasya dwitahunan itu.Namun, beliau berpeluang untuk merebut slot kelayakan kategori A sekiranya menyertai Kejohanan Olahraga All Comers Wilayah Persekutuan Kuala Lumpur pada minggu hadapan dan melakukan lompatan melepasi 2.10m untuk layak secara merit ke temasya di Phnom Penh, Kemboja itu. Mohamad Eizlan, bagaimanapun berkata beliau masih belum membuat keputusan sama ada akan menyertai kejohanan tersebut atau sebaliknya.Dalam saingan hari ini, rakan sepasukannya Farell Glen Felix Jurus menduduki tempat kedua setelah merekodkan lompatan setinggi 2 meter manakala atlet Johor Norshafiee Mohd Shah, yang turut mencatat 2 meter di kedudukan ketiga. -BERNAMA


KUFC siap sedia dalam Liga Malaysia 2023

KOTA BHARU, 12 Februari - Persiapan Kelantan United FC (KUFC) berjalan lancar apabila sudah melengkapkan senarai penuh pemain bagi bersaing dalam Liga Malaysia 2023. Ia termasuk penjenamaan semula kelab itu dengan melacarkan logo baru awal januari lalu sempena lima tahun KUFC dalam Liga Malaysia.

(Ketua Pegawai Operasi KUFC, Wan Mohd Zul Ikman Wan Abd Aziz)

Ketua Pegawai Operasi KUFC, Wan Mohd Zul Ikman Wan Abd Aziz berkata, hampir 90 peratus muka baru akan beraksi bersama KUFC dengan gabungan pemain otai dan pemain muda bagi bersaing di liga super 2023.Katanya, pihaknya sudah mengadakan beberapa perlawanan persahabatan di Kota Bharu dan Lembah Klang bagi mencari keserasian dan persiapan pasukan menjelang liga super musim ini.  "Kita cuba bersaing dengan pasukan yang sedia ada di liga super termasuk dengan perubahan logo, perubahan kita memperkenalkan keahlian baru 'membership' membuat barangan 'merchandise' sendiri jenama Kelantan United sendiri milik Kelantan United sendiri," katanya ketika ditemubual dalam Segmen Cerita Pagi, Selamat Pagi Malaysia di Kota Bharu. Tambah beliau, pihaknya mensasarkan kedudukan 10 terbaik Liga Super musim ini dan tidak meletakkan harapan tinggi memandangkan 90 peratus muka baharu. Katanya ketika ini jurulatih KUFC,Tomas Trucha sedang mencari keserasian pemain dan tektikal yang sesuai dengan pemain sedia ada.  Untuk perlawanan pembukaan liga super 2023, KUFC akan berkunjung ke stadium MBPJ, Selangor bagi menentang Selangor FC pada 26 Februari ini.


Real Madrid julang Piala Dunia Kelab buat kali kelima

RABAT, 12 Februari- Real Madrid dinobatkan sebagai juara Piala Dunia Kelab kali kelima selepas berjaya menewaskan Al-Hilal, 5-3.Perlawanan yang berlangsung di Stadium Putera Moulay Abdellah, Maghribi itu menyaksikan trio Real Madrid, Federico Valverde, Vinicius Jr dan Karim Benzema mendominasi serangan bertali arus.Vinicius Jr dan Valverde masing-masing menyumbang dua gol manakala Karim Benzema yang kembali cergas selepas mengalami kecederaan turut menjaringkan satu gol.Skuad kendalian Carlo Ancelotti, yang layak ke kejohanan itu sebagai pemenang Liga Juara-Juara Eropah musim lalu, mempamerkan kualiti serangan yang sukar dihalang pihak lawan.Kemenangan itu sekali gus memberikan trofi kedua Real pada musim ini selepas memenangi Piala Super Eropah, Januari lalu.“Kami sangat gembira menjadi juara dunia buat kali kelapan. Itulah yang perlu kami lakukan."Kami gembira, ia adalah permainan yang bagus. Saya fikir kami bagus di hadapan dengan Vinicius, Karim dan Valverde dan di atas padang, pasukan mempunyai mobiliti dan kualiti," kata Ancelotti kepada Telecinco.Ia juga membenarkan Real untuk berehat seketika daripada saingan La Liga yang terpaksa akur ketinggalan lapan mata di belakang pendahulu, Barcelona.Real pernah memenangi tiga Piala Antara Benua pada 1960, 1998 dan 2002, perlawanan antara juara Eropah dan Amerika Selatan, yang digabungkan dengan Piala Dunia Kelab pada 2005.Pemenang Copa Libertadores dari Brazil, Flamengo menduduki tempat ketiga selepas menewaskan kelab Mesir, Al Ahly 4-2.-AFP


MHL 2023: TNB belasah pasukan adik 9-0

KUALA LUMPUR, 12 Februari- Ketua Jurulatih Tenaga Nasional Berhad (TNB), Nor Saiful Zaini Nasiruddin memuji barisan pemain yang bangkit dari kekecewaan tewas kepada Terengganu Hockey Team (THT) tempoh hari.Jelas beliau, kemenangan besar 9-0 keatas TNB Thunderbolts pada aksi Liga Hoki Malaysia malam tadi hasil penambaikan dilakukan selepas aksi berdepan THT.Namun jelas Saiful masih ada beberapa aspek perlu diperkemas sebelum menghadapi aksi seterusnya berdepan Nurinsafi Sporting. "Yang ketara adalah semasa hantaran-hantaran di dalam kawasan kita, kalau kita buat kesilapan ia kemudiannya akan jadi serangan balas untuk barisan pertahanan, itu yang saya nampak dan kita nak perbaiki.Tetapi sebenarnya kita sering menukar pemain mungkin sebab itu bila pemain baharu masuk, mungkin pertukaran-pertukaran dan kesilapan itu sentiasa berlaku,"katanya.Aksi berdepan TNB Thunderbolts malam tadi menyaksikan pemain Kebangsaan, Muhammad Azrai Aizad Abu Kamal paling menyerlah selepas meledak hatrik.Tiga lagi pemain Kebangsaan, Faiz Helmi Jali, Muhammad Ramadan Rosli dan Muhamad Aminudin Mohd Zain turut berada dalam senarai penjaring.

(Ketua Jurulatih Tenaga Nasional Berhad (TNB), Nor Saiful Zaini Nasiruddin)


Lebih 1,000 peserta sertai perlumbaan GFNY

KUALA LUMPUR, 12 Februari- Seramai 1,300 peserta menyertai perlumbaan basikal Gran Fondo New York (GFNY) yang berlangsung pagi tadi.

Jumlah peserta tertinggi adalah dari Indonesia iaitu 900 orang dan selebihnya dari negara lain seperti Denmark, Singapura, New Zealand, Jepun dan China.

Acara perlepasan disempurnakan Menteri Belia dan Sukan, Hannah Yeoh.

Perlumbaan dimulakan di Dataran Merdeka dan kesemua peserta melalui beberapa jalan raya utama sejauh 180 kilometer.Perlumbaan selama tiga jam itu memberi pengalaman menarik kepada peserta luar negara dan memberi peluang menikmati keindahan Malaysia. GFNY menyaksikan Kuala Lumpur buat pertama kali menjadi lokasi permulaan perlumbaan, sekali gus meningkatkan aktiviti pelancongan negara terutama dengan kehadiran pelancong asing.

(Perlumbaan selama tiga jam itu memberi pengalaman menarik kepada peserta luar negara dan memberi peluang menikmati keindahan Malaysia)


Status penambahbaikan Velodrom Rakyat akhir bulan ini

KUALA KANGSAR, 11 Februari- Status penambahbaikan Velodrom Rakyat di Ipoh akan diketahui keputusannya selepas sidang Parlimen akhir bulan ini.Timbalan Menteri Belia dan Sukan, Adam Adli Abdul Halim berkata pihaknya akan meneliti dahulu perkara tersebut di peringkat kementerian bagi mencari penyelesaian dan situasi menang-menang untuk semua pihak terlibat."Kementerian ambil maklum perkara yang dibangkitkan Persekutuan Kebangsaan Berbasikal Malaysia (PKBM) malah kita telah perincikan semua aspek kerana ia melibatkan kos yang tinggi. "Kita sedia maklum Velodrom Rakyat ini telah dibaik pulih dengan kos sebanyak RM11 juta pada 2016 lalu dan kini difahamkan mengalami kerosakan, jadi kita mahu siasatan terperinci dilakukan sebelum membuat keputusan, dijangkakan selepas persidangan Parlimen, 24 Februari ini," katanya.

(Timbalan Menteri Belia dan Sukan, Adam Adli Abdul Halim)

Beliau ditemui pemberita pada majlis pelancaran jersi dan pengenalan pemain kelab BRM FC di Kuala Kangsar.Sebelum ini dilaporkan Naib Presiden PKBM, Datuk Amarjit Singh Gill berharap KBS mempertimbangkan untuk memasang bumbung pada velodrom tersebut bagi melindungi trek kayu itu.Saranan itu dibuat selepas pihaknya mendapati ada beberapa kawasan di velodrom itu mulai comot dan bertukar kehitaman kerana keadaannya yang terbuka dan terdedah kepada cuaca panas dan hujan.


Program bakal Myfit@Motorsports peringkat Zon Selatan bakal dijadikan acara tahunan

JEMPOL, 11 Februari- Program Myfit@Motorsports Peringkat Zon Selatan berlangsung dengan jayanya bertempat di Litar Motocross Air Hitam, Bandar Seri Jempol, Negeri Sembilan. Penganjur program, Darus Rashid berkata, perlumbaan motocross ini akan dijadikan sebagai acara tahunan kerana mendapat kerjasama yang baik daripada penduduk setempat.Program ini merupakan kolaborasi antara Kementerian Belia dan Sukan (KBS) dan Motorsports Association Malaysia (MAM)."Saya akan buat program ni acara tahunan dan mungkin dalam tiga,empat bulan selepas ini, saya akan buat ' event' lagi di Track Air Hitam ni sebab Alhamdulillah penduduk persekitaran kampung Air Hitam ni bekerjasama," katanya.

Pelbagai kategori dipertandingkan antaranya Cubcross, CKD, Junior 5CC, Junior 65CC, Novice, dan Expert.  Penyertaan dibuka kepada peserta berusia seawal lapan tahun sehingga 65 tahun dan akan diasingkan mengikut kategori yang bersesuaian.  Dalam pada itu, pelumba motocross wanita kategori expert, Siti Nor Suhaida berharap agar kategori wanita akan disenaraikan pada perlumbaan Motorcross akan datang.  "Harapan saya begitu tinggi, sebab apa, kita pun dapat tahu tahun ni mana-mana 'race' jarang untuk adakan kategori Wanita. Bila kita tidak ada kategori wanita, lagilah pupus kita punya 'rider' wanita. Jadi, bila pupus, kita nak expose ke luar negara tu agak sukar," ujarnya.

(Pelumba motocross wanita kategori expert, Siti Nor Suhaida)


MHL 2023: TLHT pertaruh barisan pemain muda

KUALA TERENGGANU, 11 Februari- Pasukan Hoki Wanita Terengganu (TLHT) mempertaruhkan pemain muda dari skuad pelapis dalam saingan Liga Hoki Malaysia, MHL 2023.Ia sekali gus mempersiapkan pasukan itu untuk ke Sukan Malaysia (SUKMA) tahun depan.Ketua Jurulatihnya, Mohd Shahrun Nabil Abdullah berkata pasukan turut diperkuatkan dengan beberapa bekas pemain negara yang berpengalaman besar pada musim ini.Antaranya, Juliani Mohamad Din, Wan Norfaiezah Md Sauti, Fazilla Sylvester Silin, Surizan Awang Noh dan Mas Huzaiman Md Aziz. Turut mencuri perhatian, pemain muda yang kian meningkat naik, Qasidah Najwa Muhammad Halimi yang menjulang emas acara hoki dalam dewan pada Sukan SEA Filipina 2019. "Pasukan ini bukannya tak kuat, saya memang optimis kepada 'team' saya yang saya letak harapan yang tinggi. Kita pergi 'game by game', kita pergi berapa jauh yang boleh. Sasaran saya, awal-awal kita mesti layak ke separuh akhir dahulu. Jangan kita letak harapan terlampau tinggi sampai separuh akhir kita terlepas.Untuk saya tahun ini, saya harap pemain-pemain saya bersedia untuk memberi yang terbaik untuk kita beraksi di Liga TNB tahun ini," katanya.

(Ketua Jurulatih TLHT, Mohd Shahrun Nabil Abdullah)

Ini merupakan penampilan semula TLHT selepas dua musim tidak beraksi dalam saingan MHL.Esok, TLHT akan bertemu pasukan Mutiara Impian di laman sendiri .


KBS teliti formula baharu perkasa sukan negara

SHAH ALAM, 11 Februari - Kementerian Belia dan Sukan (KBS) akan meneliti formula baharu bagi memperoleh dana dalam usaha untuk memperkasa dan memeriahkan lagi industri sukan negara.Menterinya, Hannah Yeoh berkata usaha itu dilihat sebagai kaedah baharu KBS dalam memastikan persatuan-persatuan sukan dalam negara khususnya mendapat dana yang mencukupi bagi mereka menghadapi perlawanan dan menganjurkan temasya sukan dalam meningkatkan prestasi atlet."Pada minggu lepas, saya ada berbincang dengan Kementerian Kewangan dan saya kata kita perlu formula serta idea baharu untuk dapatkan dana bagi persatuan sukan menganjurkan program (temasya atau perlawanan).

Sama juga kita lihat dengan penganjuran Sukan Malaysia (Sukma). Kita kena cari kaedah baharu kerana dahulu formulanya adalah Persekutuan bagi duit pada negeri untuk bina infrastruktur seperti bina stadium dan membuat penyelenggaraan," katanya pada pemberita selepas melancarkan logo baharu Persatuan Olympian Malaysia (MOA) di sini.Beliau mengulas mengenai permohonan Persatuan Sukan Orang Pekak Malaysia (MSDeaf) yang meminta kerajaan memberikan sedikit peruntukan bagi menganjurkan Kejohanan Bola Sepak Orang Pekak Dunia ke-4 yang akan berlangsung di dalam negara September tahun ini. - BERNAMA


Kampung Kesang Tua lokasi pilihan atlet Olimpik

JASIN, 11 Februari- Pemenang pingat emas sukan angkat berat Olimpik Tokyo 2020, Hidilyn Diaz memilih Kampung kesang Tua sebagai tempat latihan sukan itu. Menurut Naib Presiden Persekutuan Angkat Berat Malaysia (PABM) Ahmad Janius Abdullah, sebelum ini rumah itu diduduki atlet dari Thailand dan India.Kini seramai enam atlet angkat berat Singapura akan menduduki kawasan itu selama sebulan bermula Mac.Biarpun kemudahan yang ditawarkan tidak bertaraf antarabangsa, namun kawasan itu menjadi pilihan mereka, berikutan jarak yang jauh dari bandar dan memberi kelainan kepada corak latihan mereka. "Mereka datang ke Jasin untuk terhindar daripada kesibukan bandar dan mengatakan mereka tenang dan boleh fokus 100% berlatih di Jasin."Walaupun peralatan tidak canggih tetapi mereka memilih Jasin untuk berlatih," katanya selepas ditemui di Program Pencarian Bakat Sukan Angkat Berat di Sekolah Kebangsaan Kesang Tua, di sini.  Sebelum ini, tempat itu berjaya memikat skuad angkat berat Thailand untuk menjadikan Kampung Kesang Tua, Melaka sebagai pusat latihan menjelang Olimpik Paris 2024.

(Program Pencarian Bakat Sukan Angkat Berat di Sekolah Kebangsaan Kesang Tua)


Pencarian bakat sukan angkat berat inisiatif terbaik

JASIN, 11 Februari- Program Pencarian Bakat (TID) bagi sukan angkat berat adalah inisiatif terbaik dalam mendedahkan sukan itu kepada murid di peringkat sekolah rendah dan menengah.  Menurut Naib Presiden Persatuan Angkat Berat Malaysia (PABM) Ahmad Janius Abdullah, setakat ini 30 murid berusia 8 hingga 16 tahun sudah mula berlatih selepas terpilih dalam program tersebut. Katanya, ia adalah langkah paling berkesan untuk melahirkan atlet di kalangan belia bagi mewakili negara ke temasya berprestij di masa akan datang."Jadi ini rentetan daripada beberapa atlet yang berminat datang sendiri untuk berlatih di pusat latihan Kesang Tua menunjukkan peningkatan yang sangat memberangsangkan."Kita adakan program untuk mencapai satu sasaran Olimpik 2032 di Brisbane kita percaya dan dengan masa yang ada lebih kurang sembilan atau 10 tahun, kita dapat melahirkan atlet yang boleh bersaing di peringkat olimpik," katanya kepada pemberita selepas ditemui Program Pencarian Bakat Sukan Angkat Berat di Sekolah Kebangsaan Kesang Tua, Jasin , Melaka.  Jelas beliau, menerusi latihan yang dijalankan itu, terdapat beberapa murid berpotensi untuk menyertai sebarang kejohanan.


Sandeep Lamichhane kembali beraksi, bebas dengan ikat jamin kes rogol

(Sandeep Lamichhane ketika ditahan di Lapangan Terbang Antarabangsa Thribuwan pada 6 Oktober 2002 / REUTERS)

KATHMANDU, 11 Februari- Pemain kriket Nepal Sandeep Lamichhane, yang bebas dengan ikat jamin semasa menghadapi pertuduhan rogol, akan turun beraksi pada tiga siri Liga 2 Piala Dunia akan datang.Berita itu diumumkan Persatuan Kriket Nepal.Lamichhane dituduh merogol seorang gadis berusia 17 tahun di bilik hotel di Kathmandu Ogos tahun lalu.Persatuan Kriket Nepal mendedahkan kemasukan pemain berusia 22 tahun itu dalam skuad untuk siri di laman sendiri bermula 14 hingga 21 Februari menentang Namibia dan Scotland dalam satu catatan di akaun Twitter rasminya.Keputusan tersebut bagaimanapun sudah dijangka apalagi selepas badan itu menarik balik penggantungan bintang spin-bowler berkenaan awal bulan ini."Lembaga telah mengambil tindakan tatatertib terhadapnya dan menggantungnya. Keputusan baharu untuk menarik balik penggantungan itu akan membolehkannya beraksi," kata presiden Persatuan Kriket Nepal Chatur Bahadur Chand kepada AFP pada 1 Februari.Sehari sebelum itu, peguam negara Nepal telah merayu keputusan untuk membebaskan Lamichhane dengan bon dua juta rupee (AS$15,400). Pemain itu telah berada dalam tahanan sejak penahanannya pada 6 Oktober di lapangan terbang Kathmandu."Kami telah meminta Mahkamah Agung untuk membatalkan keputusan mahkamah tinggi untuk membebaskannya dengan ikat jamin," kata Sanjiv Raj Regmi, jurucakap di Pejabat Peguam Negara, kepada AFP pada masa itu."Seseorang yang dituduh melakukan sebarang kesalahan jenayah yang boleh membawa kepada hukuman penjara lebih daripada tiga tahun mesti kekal dalam tahanan."Pihak berkuasa mengeluarkan waran tangkap terhadapnya pada September ketika dia bermain di Liga Perdana Caribbean.Lamichhane, yang menegkalkan pengakuan tidak bersalah, telah digantung tugas sebagai kapten kriket Nepal selepas waran tangkap dikeluarkan.-AFP


Azeem terus cipta sensasi, pecah rekod kebangsaan acara 60 meter

KUALA LUMPUR, 11 Februari- Pelari pecut negara Muhammad Azeem Mohd Fahmi terus mencipta sensasi di Amerika Syarikat apabila memecahkan rekod kebangsaan acara 60 meter (m) miliknya sendiri pada kejohanan Tiger Paw Invitational, pada Jumaat.Pada perlumbaan berlangsung di Universiti Clemson, South Carolina itu, Muhammad Azeem mewakili Universiti Auburn mencatat 6.62 saat (s) pada aksi final untuk menamatkan saingan di tempat kelima, dibezakan dengan 0.01s rekod acara sama dilakukannya pada kejohanan 2023 Texas Tech Open, Januari lepas.Trayvon Bromell (6.42s) mewakili New Balance muncul juara saingan itu, manakala Marcellus Moore (6.56s) dari Universiti Texas dan Sterling Warner-Savage (6.59s) mewakili Universiti Louisville, masing-masing menamatkan saingan di tempat kedua dan ketiga.

(Pelari pecut negara Muhammad Azeem Mohd Fahmi terus mencipta sensasi di Amerika Syarikat apabila memecahkan rekod kebangsaan acara 60 meter (m) miliknya sendiri pada kejohanan Tiger Paw Invitational, pada Jumaat/FOTO FAIL BERNAMA)

Terdahulu pada pusingan kelayakan, Muhammad Azeem merekodkan 6.65s untuk menduduki tempat keempat terpantas pusingan berkenaan.Muhammad Azeem, yang juga pemegang rekod kebangsaan acara 100m dengan catatan 10.09s, tiba di Universiti Auburn di Alabama pada 4 Jan lepas, untuk melanjutkan pelajaran sambil menjalani latihan di sana. -BERNAMA


Thiago Silva seronok di Stamford Bridge

(Thiago Silva bertepuk tangan menghargai sokongan peminat yang hadir menyaksikan perlawanan / REUTERS)

LONDON, 11 Februari- Chelsea menyambung kontrak bek tengah berusia 38 tahun, Thiago Silva hingga akhir musim 2023/2024 pada Jumaat.Walaupun membelanjakan lebih daripada 500 juta pound (AS$606 juta) musim ini, pemain antarabangsa Brazil itu kekal menjadi figura penting pertahanan The Blues.“Sejujurnya, saya sangat gembira untuk meneruskan karier saya bersama The Blues,” kata Silva, yang menyertai Chelsea dalam perjanjian jangka pendek dari Paris Saint-Germain pada 2020."Apabila saya menandatangani kontrak pertama saya di sini, ia hanya untuk satu tahun. Sekarang ia sudah menjadi yang keempat. Saya tidak dapat bayangkan itu, tetapi sebenarnya ia adalah detik yang sangat istimewa untuk saya kekal di Chelsea."Pemilik bersama Chelsea, Todd Boehly dan Behdad Eghbali telah mendapat kecaman berbelanja sakan semasa tahun pertama mereka mengendalikan kelab itu.The Blues memecahkan rekod Britain apabila membayar Benfica 106.8 juta pound untuk Enzo Fernandez.Bayaran itu mengatasi rekod terdahulu 100 juta pound yang dibayar oleh Manchester City kepada Aston Villa bagi membeli Jack Grealish pada 2021.Dengan ketibaan Mykhailo Mudryk, Joao Felix, Benoit Badiashile dan pemain-pemain baharu yang lain, Chelsea telah membelanjakan 323 juta pound pada jendela kali ini.Tetapi dalam satu kenyataan bersama mereka memuji pengalaman dan kemahiran kepimpinan Silva sebagai pelengkap penting kepada barisan bakat muda untuk perjanjian jangka panjang."Dia seorang pemain bertaraf dunia, kerana dia telah terbukti selama bertahun-tahun untuk kelab dan negara."Pengalaman, kualiti dan kemahiran kepimpinannya adalah penting untuk visi kami ke hadapan," kata Boehly dan Eghbali."Kami sangat gembira dia telah melanjutkan kontraknya dengan kami dan kami berharap untuk lebih banyak kejayaan bersamanya."-AFP

(Pemilik bersama Chelsea Todd Boehly dan Behdad Eghbali ketika menyaksikan salah satu perlawanan Chelsea / REUTERS)


Messi, Mbappe dan Benzema rebut anugerah terbaik FIFA

(Rakan sepasukan Paris Saint-Germain, Kylian Mbappe (kanan) dan Lionel Messi (kiri) dicalonkan untuk anugerah Pemain Terbaik FIFA 2022/AFP)

ZURICH, 11 Februari- Pemenang Piala Dunia Lionel Messi, Kylian Mbappe dan Karim Benzema diumumkan sebagai tiga finalis untuk anugerah The Best FIFA bagi tahun lalu.Pemenang dua kali 'Ballon d'Or', Alexia Putellas dari Sepanyol, penyerang England Beth Mead dan bintang AS Alex Morgan dicalonkan untuk kategori wanita.Bintang Paris Saint-Germain, Messi dan Mbappe, yang bertembung di final Piala Dunia tahun lalu, bersaing dengan Benzema bagi merampas gelaran daripada Robert Lewandowski, yang memenangi anugerah itu pada tahun 2020 dan 2021.Benzema memenangi anugerah Ballon d'Or tahun lalu susulan persembahannya bersama Real Madrid, tetapi tidak menyertai Perancis ke Piala Dunia akibat kecederaan walaupun namanya tersenarai dalam skuad yang muncul naib juara itu.Pemain tengah Barcelona dan Sepanyol, Putellas memenangi anugerah wanita kali terakhir dan dicalonkan sekali lagi walaupun diketepikan sejak Julai selepas koyak ligamen anterior cruciate di lutut kirinya.Penyerang Arsenal, Mead, yang tewas kepada Putellas bagi anugerah Ballon d'Or pada Oktober, juga belum pulih daripada kecederaan lutut.

(Penyerang Perancis dan Real Madrid, Karim Benzema dicalonkan untuk anugerah Pemain Terbaik FIFA 2022/AFP)

Pemenang akan diumumkan pada 27 Februari di Paris. Mereka akan diundi oleh juri-juri yang terdiri daripada jurulatih dan kapten pasukan kebangsaan, serta wartawan dan peminat.Turut ditawarkan adalah anugerah jurulatih lelaki dan wanita terbaik, penjaga gol terbaik, dan Anugerah Puskas untuk gol terbaik sepanjang tahun 2022. - AFP


Abu Samah kekal Presiden PKBM, KJ rebut jawatan Naib Presiden

(Datuk Abu Samah Abd Wahab/ BERNAMA)

KUALA LUMPUR, 10 Februari- Datuk Abu Samah Abd Wahab terus diberikan kepercayaan untuk menerajui pucuk kepimpinan Persekutuan Kebangsaan Berbasikal Malaysia (PKBM) bagi tempoh 2023 hingga 2026. Menerusi kenyataan dikeluarkan PKBM, Abu Samah yang merupakan Presiden badan induk itu sejak 1990, tidak dicabar mana-mana ahli gabungan lain selepas borang pencalonan ditutup 12 tengah hari tadi.Perkembangan tersebut menyaksikan Abu Samah secara rasminya menang tanpa bertanding pada pemilihan barisan kepimpinan tertinggi PKBM yang dijadualkan berlangsung pada Mesyuarat Agung Tahunan (AGM) 18 Feb ini.Pada AGM itu, Yunus Ibrahim akan mempertahankan kerusi Timbalan Presiden berdepan saingan daripada Datuk Amarjit Singh Gill dan Mazlan Md Jail, masing-masing Naib Presiden PKBM pada penggal sebelum ini. Manakala jawatan Naib Presiden PKBM bakal menyaksikan pertembungan 10 penjuru untuk mengisi lima kerusi yang dipertandingkan untuk jawatan tersebut. Bekas Menteri Belia dan Sukan Khairy Jamaludin Abu Bakar yang juga Presiden Persatuan Lumba Basikal Negeri Sembilan (PLBNS) antara calon bagi jawatan tersebut dan bakal berdepan Amarjit Singh, Firdaus Arshad, Mohd Saiful Abdul Jalil, Nohazlee Md Zaki, Mohd Asri Abd Mubin, Mohd Yusof Abd Nasir, Muhammad Firdaus Dawod, Norazman Ab Samah dan Dr Za’im Ahmad. - BERNAMA


NBL 2023 guna bola setaraf olimpik

(Bola yang bakal digunakan pada NBL 2023)

SHAH ALAM, 10 Februari- Liga Besbol Kebangsaan (NBL) anjuran Persekutuan Besbol Malaysia (BFM) bakal menggunakan kualiti bola yang diguna pakai ketika Olimpik Tokyo 2022.Ini kerana BFM mendapat kerjasama erat dengan syarikat dari Korea Selatan, Skyline Sports Inc bakal menaja bola besbol dan penajaan strategik selama 10 tahun.Skyline Sport Inc merupakan syarikat bola besbol gergasi yang menaja kualiti bola terbaik ketika temasya Olimpik Tokyo.Menurut Pengarahnya, Je Hoon Lah berkata Skyline Sport Inc juga akan memberikan bantuan teknikal dan rangkaian kerjasama dalam meningkatkan mutu sukan besbol di Malaysia.Ia julung kalinya penajaan pertama syarikat gergasi dari Korea Selatan itu di Malaysia khususnya dalam liga besbol tempatan.Presiden BFM, Sazali Husain menyifatkan ia merupakan peluang terbesar kepada pemain-pemain besbol tempatan untuk merasai sendiri bola berkualiti tinggi setaraf kejohanan antarabangsa.Pagi tadi berlangsung Majlis Menandatangani Persefahaman MOU antara BFM dan Skyline Sports INC di Denai Alam, Selangor.Bola berkenaan akan menampilkan logo BFM dan juga logo liga iaitu NBL 2023 selain ianya akan digunakan skuad negara ketika sesi latihan.

(Majlis Menandatangani Persefahaman MOU antara BFM dan Skyline Sports INC di Denai Alam, Selangor)


Ronaldo lepasi rekod 500 gol liga

RIYADH, 10 Februari- Cristiano Ronaldo meledak gol ke-500 peringkat kelab dalam saingan Liga Pro Saudi di Stadium Raja Abdulaziz di Makkah pada Khamis.Bintang Portugal berusia 38 tahun itu kini mempunyai 503 gol selepas menjaringkan mata kemenangan 4-0 ke atas tuan rumah Al-Wehda.Ronaldo telah menjaringkan gol terbabit untuk lima kelab dalam lima liga yang berbeza sebelum ini.Dia menjaringkan 103 gol untuk Manchester United, 311 gol untuk Real Madrid, 81 gol untuk Juventus, tiga gol untuk Sporting Lisbon dan kini mempunyai lima gol untuk Al-Nassr.Untuk rekod, pemenang Ballon D'Or lima kali itu menandatangani perjanjian dua tahun setengah dengan Al-Nassr pada Disember, dilaporkan bernilai lebih 200 juta euro dan dilantik sebagai kapten pasukan.Al-Nassr mendahului kedudukan selepas 16 perlawanan, sama dengan 37 mata dengan Al-Shabab di tempat kedua. -AFP


Devid lengkapkan kuota lima pemain import KUFC

KUALA LUMPUR, 10 Februari- Kelantan United FC (KUFC) dilaporkan telah melengkapkan kuota lima pemain import dengan mendapatkan khidmat penyerang dari Brazil, Devid De Santana Silva.Pemain tersebut menandatangani kontrak selama semusim.Kenyataan Ketua Pegawai Operasi, Wan Mohd Zul Ikman berkata, Devid mempunyai pengalaman bermain di Liga Brazil, Portugal dan Albania dengan membuat 30 penampilan dan menjaringkan 10 gol.Devid juga pernah diturunkan dalam perlawanan kelayakan Liga Juara-Juara Eropah serta kelayakan Piala Europa.Berdasarkan rekod, Devid pernah beraksi bersama kelab Avai (dari Brazil) pada 2018 hingga 2020; kelab Albania, KS Kastrioti pada 2020 dan 2021; serta SC Covilha (dari Portugal) pada musim lalu.Sebelum ini, KUFC mendapatkan khidmat empat pemain import iaitu Jose Elmer dari Filipina, Ernist Batyrknov (Kyrgyzstan), Yan Victor (Brazil) dan Morgaro Gomis (Senegal).


KDA FC pamer aksi cemerlang, tewas kepada Nasaf FC

TURKIYE, 10 Februari- Skuad Liga Super, Kedah Darul Aman FC (KDA FC) hampir melakar kejutan ketika tewas tipis 1-2 kepada Juara Piala Uzbekistan, Nasaf FC pada perlawanan pertama siri jelajah pra musim ke Eropah, malam Khamis.Beraksi di S & B Sports Complex, Antalya, Turkiye, KDA FC musim ini dibarisi ramai pemain baharu tampil dengan semangat juang tinggi untuk memulakan siri jelajah pra musim dengan langkah kanan.Aksi babak pertama, permainan seimbang dipamerkan kedua-dua pasukan namun tiada jaringan terhasil pada babak pertama perlawanan walaupun kedua-dua pasukan memiliki peluang untuk menjaringkan gol.Bersambung babak kedua, KDA FC menggandakan asakan dan usaha mereka berhasil pada minit ke 58.Penyerang dari Brazil, Willian Lira mengejutkan juara Liga Super Uzbekistan selama dua tahun berturut-turut dengan menghadiahkan gol pendahuluan buat KDA FC.Tersentak dengan jaringan itu, Nasaf FC yang dibarisi ramai pemain berkualiti mula menukar rentak.Dua jaringan berjaya dihasilkan oleh Khusain Norchaev pada minit ke-80 dan sepakan penalti pada minit ke-83.Jaringan itu sekali gus memberikan kemenangan kepada Nasaf FC dengan keputusan 2-1.Secara keseluruhan, KDA FC mempamerkan mutu permainan yang semakin baik dan berkualiti.KDA FC akan bertemu FC Shakter Karaganda dari Kazakhstan pada Jumaat; diikuti FK Maqtaraal dari Kazakhstan pada 12 Februari; dan perlawanan terakhir menentang FC Metalist Kharkiv dari Ukraine pada 14 Februari.

(Keputusan penuh KDA FC menentang Nasaf FC/foto KDA FC)


SSI berpotensi jadi gelanggang aksi persahabatan Harimau Malaya

KELANA JAYA, 10 Februari- Stadium Sultan Ibrahim (SSI) berkemungkinan besar menjadi tempat perlawanan sementara untuk aksi persahabatan antarabangsa Harimau Malaya sebelum menghadapi Piala Asia tahun depan.Perkara tersebut dimaklumkan Setiausaha Agung Persatuan Bolasepak Malaysia (FAM), Noor Azman Rahman.Jelas beliau, selain Stadium Sultan Ibrahim, ada beberapa stadium lain turut berada dalam radar FAM termasuk Stadium Hang Jebat, di Melaka. "Terengganu juga dalam kita punya perhatian untuk dijadikan sebagai tempat perlawanan sementara selain Batu Kawan, Pulau Pinang. Tetapi SSI juga berkemungkinan besar untuk dipilih," katanya kepada pemberita di sini.Menurut Noor Azman, keputusan akhir akan diumumkan selewatnya-lewatnya pada awal Mac.Ketika ini Stadium Nasional Bukit Jalil sedang menjalani proses naik taraf padang dan dijangka tidak dapat digunakan hingga September 2023.


SUKMA 2022: Johor beri insentif kepada 37 jurulatih sukan

ISKANDAR PUTERI, 9 Februari- Kerajaan Johor menerusi Majlis Sukan Negeri Johor (MSNJ) memberikan insentif berjumlah RM185,000 kepada 37 ketua jurulatih persatuan sukan.Exco Belia, Sukan, Pembangunan Usahawan, Koperasi dan Sumber Manusia Johor, Mohd Hairi Md Shah berkata kesemua mereka terlibat dalam Sukan Malaysia (SUKMA) 2022."Insentif bertujuan menghargai jasa dan usaha ketua jurulatih, terhadap kejayaan atlet Johor dalam temasya tersebut," katanya kepada pemberita di sini.Beliau juga yakin MSNJ akan menyediakan barisan atlet terbaik, menjelang anjuran SUKMA tahun hadapan.Dalam pada itu, Mohd Hairi turut memberitahu Perbadanan Stadium Johor mencatat kutipan hasil tertinggi iaitu sebanyak RM1.6 juta pada tahun lalu, berbanding tahun-tahun sebelumnya.Infrastruktur sukan di Johor mampu memberi pulangan baik kepada jabatan dan kerajaan sekiranya diselenggara dengan baik.


RABAT, 9 Februari- Real Madrid mara ke final Piala Dunia Kelab selepas menundukkan wakil Mesir, Al Ahly pada aksi di Stadium Putera Moulay Abdellah, Maghribi.Juara Eropah itu mendahului perlawanan melalui jaringan Vinicius Jr pada separuh masa pertama pada minit ke -42.Jaringan tersebut membakar semangat pasukan bagi menggandakan asakan ke kubu lawan.Di babak kedua, Federico meledak gol kedua sebelum dua lagi gol terhasil pada masa kecederaan, masing-masing dicipta oleh Rodrygo dan Sergio.Al Ahly turut mendapat gol saguhati pada minit ke 65 hasil jaringan Ali Maaloul.Di final nanti, Real akan bertemu kelab Arab Saudi, Al-Hilal di Rabat, Sabtu ini.Al hilal terdahulu mengejutkan juara Amerika Selatan, Flamengo 3-2 pada pertemuan pertama separuh akhir.Pengurus Real Madrid, Carlo Ancelotti berharap kejohanan Piala Dunia Kelab tidak menganggu fokus pasukannya bersaing di liga domestik.Ketika ini, pasukan Real Madrid ketinggalan lapan mata di belakang seteru utama Barcelona setelah tewas 1-0 kepada Real Mallorca baru-baru ini-AFP

(Aksi Real Madrid ketika menentang Al Ahly pada separuh akhir kejohanan Piala Dunia Kelab/FOTO AFP)


Liga Perdana Inggeris: Leeds nyaris malukan 'The Red Devils'

MANCHESTER, 9 Februari-Leeds United nyaris memalukan Manchester United dalam pertemuan yang berlangsung di Old Trafford pagi tadi.Pengurus Manchester United, Erik ten Hag mengkritik pasukan bimbingannya yang disifatkan 'lambat panas' apabila sekadar seri 2-2.Leeds yang baru saja memecat pengurusnya, Jesse Marsch pada Isnin lalu turun dengan permainan menyakinkan dan hampir-hampir memenangi perlawanan selepas kemarau kemenangan sejak tujuh perlawanan lalu.Willfried Gnoto pada minit pertama perlawanan dan gol sendiri oleh Raphael Varane pada minit ke-48 separuh masa kedua memberi pendahuluan buat Leeds selesa mendahului 2-0.Tersentak dengan jaringan tersebut, Manchester United mula memperkemaskan jentera serangan bagi memburu gol.Penyerang Manchester United dan England, Marcus Rashford berjaya memecahkan kebuntuan jaringan pada minit ke-62. Jaringan tersebut merupakan jaringan ke-20 buat pemain itu musim ini.Jaringan tersebut nyata membakar semangat pemain-pemain Manchester United bagi meneruskan asakan ke pintu gol Leeds.Hasilnya, Jadon Sancho berjaya menjaringkan gol penyamaan buat tuan rumah pada minit ke-70 bagi mengikat kedua-dua pasukan sehingga tamat perlawanan.Keputusan seri itu menyaksikan Manchester United melebarkan rekod tanpa kalah digelanggang sendiri kepada 16 perlawanan.Pengurus Manchester United, Erik ten Hag menganggap keputusan tersebut sebagai sesuatu yang memalukan."Kami mendapat mata kerana kami bangkit daripada ketinggalan dalam perlawanan ini. Namun, prestasi pasukan ketika memulakan aksi hari ini sangat tidak boleh diterima. Pasukan harus bersedia bagi berjuang. Kami tidak bersedia bagi perlawanan ini", ujarnya.Keputusan seri meletakkan Manchester United di kedudukan ketiga liga dengan 43 mata.Manakala bagi Leeds pula, keputusan seri itu berjaya meletakkan pasukan itu satu mata di atas zon penyingkiran.-AFP

(Aksi Pengurus Manchester United, Erik ten Hag ketika perlawanan menentang Leeds/FOTO AFP)


Tiga pemain import baharu NSFC

SEREMBAN, 9 Februari - Kelab Bola Sepak Negeri Sembilan (NSFC) menandatangani tiga pemain import baharu bagi memperkukuh pasukan sempena menghadapi saingan Liga Super yang bakal berlangsung tidak lama lagi.  Ketua Jurulatih NSFC, K. Devan berkata proses mendaftar tiga pemain import tersebut sedang dijalankan dan telah mendapat kelulusan daripada pihak pengurusan kelab.  "Sekarang dia akan masuk pada dua minggu sebelum perlawanan dan juga persiapan pasukan mulakan tiga pemain import dan lima pemain import adalah berbeza. Jadi kita mengambil pemain import untuk mengisi tempat-tempat yang kita rasa ada kurang kualiti dengan pemain tempatan. "Jadi kalau kita ada tiga sahaja dan selain daripada itu kita kena gunakan pemain tempatan. Jadi daripada segi perancangan saya, memang ada terganggu sikit tetapi ini keputusan daripada pihak pengurusan dan saya kena ikut dan saya akan cuba buat yang terbaik untuk pasukan," kata K. Devan di sini.

(K. Devan ketika ditemui selepas perlawanan pra-musim yang menyaksikanNegeri Sembilan FC menang ke atas Perak FC, dua kosong (2-0))

Dalam pada itu, kesungguhan pemain yang ditunjukkan melalui perlawanan itu turut mendapat reaksi positif dan meningkatkan keyakinan pasukan menghadapi saingan Liga Super 2023.


Empat negara Amerika Selatan intai jadi tuan rumah Piala Dunia 2030

LUQUE, 8 Februari- Empat negara Amerika Selatan intai peluang untuk menjadi tuan rumah bersama Piala Dunia 2030.Argentina, Chile, Uruguay dan Paraguay melancarkan bidaan tersebut, 100 tahun selepas temasya berkenaan pertama kali diadakan di Montevideo, Uruguay.Presiden Persekutuan Bolasepak Amerika Selatan (CONMEBOL), Alejandro Dominguez berkata, pihaknya yakin Persekutuan Bola Sepak Antarabangsa-FIFA akan menyebelahi mereka."Selagi kami mainkan peranan masing-masing, FIFA ada tanggungjawab bagi memperingati ulang tahun ke-100 Piala Dunia yang pertama.Piala Dunia pertama diadakan di Uruguay dan mereka menganjurkannya dengan baik dan memenanginya. Jadi, kini terletak di tangan FIFA, bagaimana untuk meraikan ulang tahun tersebut," kata Dominguez kepada AFP.Dominguez berkata demikian pada majlis pelancaran bidaan itu di ibu pejabat Persatuan Bola Sepak Argentina (AFA) di Ezeiza, selatan Buenos Aires pada Selasa.Cabaran utama Amerika Selatan ialah bidaan bersama dari Sepanyol, Portugal dan Ukraine yang mendapat sokongan badan induk Eropah UEFA. Arab Saudi pula sedang mempertimbangkan untuk membida menjadi tuan rumah bersama Mesir dan Greece.-AFP


MHL: Jonghyun mampu tambah bisa THT

KUALA LUMPUR, 8 Februari - Terengganu Hockey Team (THT) optimis kehadiran pakar pukulan sudut penalti dari Korea Selatan, Jang Jonghyun mampu meningkatkan peluang mereka menjaringkan lebih banyak gol daripada situasi tersebut pada musim baharu Liga Hoki Malaysia (MHL) 2023.Ketua pasukan Mohd Fitri Saari yakin kelibat Jonghyun yang menyumbat empat gol pukulan sudut penalti pada Piala Dunia 2023 di India, bulan lepas, bersama dua lagi pemain muda dari Korea Selatan iaitu Choi Hoil dan Yoo Seung Ho juga dapat membantu memperkukuhkan kedudukan THT bagi mengejar kejuaraan berganda musim 2023 yang membuka tirai esok.Walaupun menyasarkan untuk mempertahankan mahkota kejuaraan MHL selain Piala Sumbangsih, Mohd Fitri tetap berwaspada dengan ancaman pasukan Tenaga Nasional Berhad (TNB) yang dibarisi kira-kira sembilan pemain kebangsaan selain Maybank.“Kita target dua dahulu, kalau dapat tiga piala bonus bagi kami. Boleh lakukan namun bukan senang dapat tiga gelaran dalam satu musim. Kami akan cuba lawan dan fokus Piala Sumbangsih terlebih dahulu,” katanya pada sidang media menjelang Piala Sumbangsih di sini hari ini.Mengenai pertarungan Piala Sumbangsih menentang TNB esok, pengendali baharu THT, Seo Jongho menyifatkan juara bertahan Piala TNB memiliki beberapa pemain yang laju dan mampu mengucar-ngacirkan barisan pertahanan mereka. “Sudah tentu saya mahukan kemenangan ke atas TNB dalam perlawanan pertama musim ini, esok namun, mereka adalah pasukan yang kuat,” katanya.

Dalam pada itu, ketua jurulatih TNB Nor Saiful Zaini Nasiruddin mengakui perlu mencari jalan untuk menyekat kemaraan Jonghyun serta penyerang prolifik Mohd Faizal Saari dan Shello Silverius daripada merobek gawang mereka dalam pertarungan berlangsung di Stadium Hoki Nasional, Bukit Jalil.“Semoga kita dapat tandingi THT, walaupun kami bukan pilihan tetapi kami akan cuba buat terbaik esok,” katanya.Ketua pasukan TNB Syed Mohamad Syafiq Syed Cholan pula menyifatkan kemenangan ke atas THT bukan sahaja mengesahkan kejuaraan Piala Sumbangsih malah menjamin tiga mata penuh seterusnya dapat melonjakkan motivasi dalam saingan sengit perebutan juara liga.Sementara itu, ketua jurulatih Negeri Sembilan, K.Rajan percaya kemenangan diraih juara MHL wanita 2022 itu ke atas KPT-Uniten Thunder esok mampu membuka peluang pasukannya melakar sejarah menjadi pasukan pertama merangkul Piala Sumbangsih wanita yang diadakan kali pertama musim ini“Kita mahu tiga mata kerana tahun lepas kita menang semua perlawanan liga, jadi kami harap dapat kekalkan prestasi tersebut,” katanya.Ketua jurulatih KPT-Uniten Thunder Izzwan Mohamed Salleh pula berharap dapat mencapai misi memenangi dua piala tahun ini iaitu dengan menumpaskan Negeri Sembilan bagi menjulang Piala Sumbangsih selain mempertahankan Piala Vivian May Soar buat kali keempat berturut-turut dalam musim baharu nanti. - BERNAMA


Liga Hoki TNB 2023: Negeri Sembilan tawar ganjaran lumayan buat skuad wanita

SEREMBAN, 8 Februari-Negeri Sembilan bersedia menawarkan ganjaran lumayan kepada pasukan hoki wanita negeri itu sekiranya mencatat kejayaan dalam kejohanan Liga Hoki TNB Malaysia 2023 yang bermula esok.Presiden Persatuan Hoki Negeri Sembilan (PHNS), Datuk Seri Aminuddin Harun berkata, jumlah ganjaran itu hanya akan diputuskan berdasarkan kepada prestasi yang ditunjukkan oleh pasukan dalam setiap perlawanan."Memang kita merancang menjemput pasukan bukan sahaja tempatan tetapi juga luar negara bagi memulihkan kembali sukan hoki. Kita berharap ini permulaan baharu dan kita akan sentiasa anjurkan pertandingan hoki peringkat antarabangsa walaupun berskala besar", ujarnya pada majlis memperkenalkan pemain pasukan hoki wanita negeri itu di Klana Resort, disini malam tadi.Skuad hoki wanita Negeri Sembilan bakal menentang KPT-Uniten Thunderbolts dalam perlawanan Piala Sumbangsih pada pukul 6 petang esok bertempat di Stadium Hoki Bukit Jalil.

(Presiden Persatuan Hoki Negeri Sembilan (PHNS), Datuk Seri Aminuddin Harun/FOTO RTM)


Queiroz dilantik Ketua jurulatih baharu Qatar

DOHA, 8 Februari-Qatar pada Isnin menamakan Carlos Queiroz sebagai ketua jurulatih baharunya sehingga tamat Piala Dunia 2026.Perkara itu diumum Persatuan Bola Sepak Qatar.Queiroz yang berusia 69 tahun sebelum ini merupakan pengendali pasukan Iran.Namun beliau meninggalkan skuad berkenaan selepas Iran tersingkir di peringkat kumpulan Piala Dunia 2022.Queiroz mengisi kekosongan Felix Sanchez yang tidak disambung kontrak gara-gara prestasi teruk Qatar dalam kempen Piala Dunia lalu apabila tewas dalam ketiga-tiga perlawanan kumpulan di halaman sendiri.Piala Dunia 2026 akan berlangsung di Amerika Syarikat, Mexico dan Kanada akan menjadi penampilan kelima Queiroz.Beliau sebelum ini juga pernah membimbing Portugal pada Piala Dunia 2010 sebelum membawa Iran ke kejohanan di Brazil, Rusia dan Qatar.-AFP

( Ketua jurulatih Qatar, Carlos Queiroz/FOTO AFP)


Piala Dunia Kelab: Al-Hilal mara ke final

TANGIER, 8 Februari-Kelab dari Arab Saudi, Al-Hilal mara ke perlawanan akhir selepas menewaskan juara Amerika Selatan, Flamengo 3-2.Pada aksi separuh akhir itu, Al Hilal beraksi dengan baik apabila bijak memanfaatkan peluang untuk mendapatkan jaringan.Dua gol Al Hilal dijaringkan oleh Salem Al Dawsari hasil sepakan penalti pada minit keempat dan minit ke-45.Satu lagi jaringan kelab Arab Saudi itu diperoleh menerusi Luciano Vietto pada minit ke-70.Dalam pada itu, dua gol Flamengo hanya mampu diperoleh menerusi Pedro pada minit ke-20 dan ketika masa tambahan.Al Hilal kini menjadi kelab dari Arab Saudi pertama berjaya melangkah ke saingan akhir kejohanan tersebut.Pada aksi final nanti, pasukan itu bakal bertemu pemenang dalam satu lagi separuh akhir melibatkan Real Madrid menentang Al Ahly.-AFP

(Pemain dan pegawai Kelab Al-Hilal meraikan kejayaan mara ke final Piala Dunia Kelab/FOTO AFP)


Liga Perdana Inggeris: Dihimpit krisis kecederaan, Manchester United berdepan tugas sukar

MANCHESTER, 8 Februari-Pengurus Manchester United, Erik ten Hag meletakkan kepercayaan kepada para pemainnya, Anthony Martial dan Wout Weghorst di bahagian serangan susulan masalah kecederaan dan prestasi yang melanda pasukan berkenaan.Martial sebelum ini diketepikan ekoran mengalami kecederaan panjang bakal diturunkan dalam pertemuan menentang Leeds United di Old Trafford Rabu ini.Pemain Perancis itu hanya membuat 14 penampilan bersama Manchester United dan tidak bermain dalam perlawanan penuh setakat ini.Martial dipinjamkan secara pinjaman ke Sevilla musim lalu namun gagal menyinar di kelab berkenaan akibat kecederaan yang dialaminya.Kecederaan tersebut tidak menghalang Ten Hag bagi mengekalkan pemain berusia 27 tahun itu dan bertindak memberi peluang sekali lagi kepada pemain berkenaan bagi membuktikan kemampuannya."Saya melihat daripada sudut yang lain.Dia tidak bermain penuh buat pasukan. Namun setiap kali diberi peluang dia membri impak besar kepada pasukan", ujar Ten Hag kepada pemberita.Sementara itu, Wout Weghorst pemain yang dibawa masuk secara pinjaman ketika jendela perpindahan bulan lalu dilihat masih tercari-cari rentak bagi menyesuaikan diri dengan pasukan berkenaan,Setakat ini, Weghorst hanya menjaringkan satu gol dalam enam penampilan bersama 'Red Devils'.Ten Hag mengakui Weghorst melakukan tugasnya dengan baik dan membandingkan pemain itu dengan Marcus Rashford yang dilihat bergelut sebelum memperagakan aksi terbaiknya buat Manchester United dan England."Gerakan bertahannya (Weghorst) sangat baik. Dia seorang pemain yang membuatkan rakan sepasukan bermain dengan baik. Dia mencipta ruang dan sumbangan didalam kotak penalti", tambah Ten Hag.Manchester United kini berada di kedudukan ketiga liga dengan 42 mata dan berpeluang mengejar kedudukan Machester City ditangga kedua liga.-AFP

(Pengurus Manchester United, Erik Ten Hag/FOTO AFP)